Кейинги бекат – айрилиқ!\nТеглар: Муҳаббат, Юрагимда сақлаганларим, Аёл, Эркак\nДобавлено: 08.04.2017, 11:32\nБахтиёр бир пайтлар қаердадир ўқиган, алҳол миясига келиб урилган бу фикрдан ўзи ҳам донг қолди. Чиндан-да ғалати. Ўн йил аввал ернинг юзасида туриб, бир-бирига видо айтган, бир-биридан кўнгил узган икки инсон айни дамда ер остида бақамти келиб туришибди. Ўшанда ким ўйлабди, дейсиз...\nСаида билан кечган масъуд дамлар бир кун келиб, ана шундай нодир хотираларга айланади, деган ўй у пайтлар хаёлга ҳам келмасди. Биров унга Саида пайти келиб, уники эмас, етти ёт бегонанинг ҳасмига айланади, деса, нақ ёқасига чанг солган бўларди. Аммо, на иложки, яралганнинг эмас, Яратганнинг иродаси муқаррардир.\nУ аллақачон дипломни қўлтиққа қистириб, қишлоққа жўнаворган бўларди. Ҳеч бўлмаганда, бирор мактабга бориб, тарихдан дарс бера олишига кўзи етади. Аммо, Саида-чи! Ота-онаси қизларини чекка қишлоққа узатишга кўнишармиди? Ҳар қалай шаҳар ва қишлоқ, шаҳарлик ва қишлоқи ўртасидаги тафовут, барибир, билинади.\nБахтиёр ота-онасининг раъйини беш қўлдек биларди. Муҳаббати ҳар қанча кучли бўлмасин, уларнинг хоҳишига қарши боришни ўзига эп кўрмайди. Ҳамма гап қизнинг ота-онасида қолганди. Саида уйдагилар билан маслаҳатлашиб келган куни айтган гапи шу бўлди\n— Қизим — мени энг катта бойлигим, — деди вазмин оҳангда ота йигитнинг елкаси оша деворда илинган алламбало жадвалларга маъносиз тикилиб. — Шу пайтгача унинг кўнглига қараб келдик. Қизимизнинг бахти учун ҳамма нарсага розимиз. Фақат у кўзимизнинг ўнгида бўлса деймиз. Шаҳарда ўсган қиз даланинг оғир шароитига чидолмайди. Ҳозир кўзига ҳеч нарсага кўринмаслиги мумкин. Лекин вақти келиб, афсусланиб қолишини истамаймиз. Иккинчидан, биз – хўжаларданмиз. Сизлар-чи?\nБилади, баъзилар ўз суҳбатдошини менсимай сизлагиси келмаса, негадир сенсирашга ҳам тили бормаса, худди шу тарзда – иккинчи шахс, кўпликда мурожаат қилишини ҳам билади.\n— Майли, мен-ку одам айиришни унча хушламамайман. Лекин барибир, қизимни Тошкентдан олиб кетишларига икки дунёдаям йўл қўймайман. Ана, хоҳласанглар, шу ерда қолинглар, тузукроқ ишга жойлашиб, уй-жой масалаларини ҳал қилинглар, ана ундан кейин яна бир ўйлашиб кўрармиз. Тушундингларми?\nБахтиёр шу лаҳзада унинг йиғлаб юборишини, кўксига бошини қўйиб, ўксиб-ўксиб йитғлашини, ўз севгиси учун ҳар қандай тўсиқни енгиб ўтишга тайёр эканлиги, йигитни ҳам шунга даъват этишини кутганди. Йўқ, у йиғламади, бошқа бир оғиз гапирмади ҳам. Лабларини қаттиқ тишлаганича, терс бурилиб кетди. Шу аснода унинг ортидан югуриб, қизнинг нозик вужудини бағрига босгиси, еру осмон қоришса ҳам, ота-оналар тиш-тирноғи билан қарши чиққан тақдирда ундан воз кечмаслигини айтиб, маҳбубасини ортга қайтаргиси келди. Аммо, бу истак йигитнинг қалбида қанчалар тез уйғонган бўлса, шу қадар тез сўнди. Юрагининг бошқа бир пучмоғида бош кўтарган кибрми, ғурурми, аллақандай ёввойи ҳис бунга изн бермади.\nСаида ҳамон қўлидаги газетадан кўз узмайди. Бир нуқтага қадалган нигоҳлари эса, саҳифаларда муҳрланган сон-саноқсиз митти шакллардан маъно уқмоққа ожиз.\n...Саида зиёли оилада, қатъий тарти-қоидалар қуршовида тарбия топган, ота-онасининг хоҳиш-иродаси унинг учун қонун даражасига кўтарилган эди. Уйдан белгиланган вақтда чиқиб кетиб, айтилган фурсатда қайтиш қатъий таомил тусини олганди. Аммо, муҳаббат ўжар туйғу. У тартибни ҳам, таъқиқни ҳам тан олмайди. У шунчалар қайсарки, бошқа ҳар қандай қонун-қоидаларни енгиб ўтишга интилади.\nУ ана шу бетизгин куч измида бир пайтлар сирли-сеҳрли туйғулар, эҳтиросли лаҳзалар асирига айлангани рост. Бу бахтли ва масъуд дамларни ўз яқинларидан сир тутгани ҳам чин. Аммо уларнинг бахтли онлари ота-оналарнинг раъйи, иродаси бошланган ерда интиҳо топди.\n— Бўлмайди, — деди қизининг илтижоли кўзларига тик қарашга ботинолмай. — Тушун, қизим, ҳозир ёшсан, билмайсан. Аммо, эртага бошингга турли қийинчиликлар тушиб, кўзинг очилганда кеч бўлади. Йигитнинг мавқеи ҳам, оиласи ҳам, насл- насабиям тўғри келмайди. Кейин, сен шаҳарда ўсгансан, қишлоқда яшолмайсан. У ернинг шароитини тасаввур ҳам қилолмайсан. У эса бу ерда қолмоқчи эмасга ўхшайди.\nҚиз шу аснода ҳамма умидлари чилпарчин бўлганини сезса-да, вужудидаги бор журъатини тўплаб, умрида илк бора отасининг юзига тик қарагиси, юрагида ўт олган исёнга эрк бергиси, «Ота, ҳали қишлоқ экан-ку, жаҳаннамда ҳам у билан бирга бўлишга тайёрман» дегиси келди. Аммо отага нисбатан норозилик ҳисси ожизлик кўз-ёшларидагина ифода топа олди.\nЎша оқшом тонггача ухлолмай чиқди. Тўғрироғи, кейинги ҳаётини Бахтиёрнинг иштирокисиз тасаввур этаркан, кўзига уйқу, дилига ҳаловат инмади. Йўқ, бўлиши мумкин эмас. У ҳаётдаги энг олий матлабини амалга ошириши учун ота-она ризолигидан воз кечишга ҳам тайёр. Эртага факультетда Бахтиёр билан кўришадилар. У муҳаббати учун ҳар қандай қаршиликни енгишга тайёр. Ахир бу ҳаётда ота-оналар розилигисиз бир-бирига етишган ошиқ- маъшуқалар озми? Хўш, Бахтиёр ва Саида улар сафида жой олсалар нима бўпти?\n...Эртаси куни, факультет орқасидаги хиёбонда қизнинг юрагини липиллабгина ёритиб турган сўнгги умид шуъласи ҳам сўниб, бутун борлиғини сўнгсиз зулмат чулғади. Демак, шу пайтга қадар ҳаммадан иродали, ҳаммадан қатъиятли ва кучли деб билгани – Бахтиёр тақдир тақозосига шу қадар осон бўйин эгибди.\n— Ҳа, нимасини айтасиз, — Бироз жимликдан сўнг Саиданинг юзларида ўша, қадрдон, латиф кулгич ўйнади. — Қизлик пайтларда шунақа эди. Адам роса «строгий» турардилар. Энди... қизлари оилали, уйли-жойли бўлгандан кейин, ҳамма масъулиятни, жавобгарликни куёвларига топшириб қўйганлар-да!\nПоезд навбатдаги станцияда тўхтаб, уларнинг суҳбати ҳам узилиб қолди. Сухондоннинг кейинги бект ҳақида эълони тугагач, Бахтиёр яна Саидага юзланди:\nДафъатан аёлнинг қиёфаси жиддийлашди. Унинг юз-кўзларидан «нимага сўраяпсан» қабилидаги маънони уқиш қийин эмасди. Саиданинг тараддудланиши Бахтиёрни ҳам ўнғайсиз аҳволга солиб қўйди.\n— Худога шукур, нолимайман, Бир ўғил, бир қизимиз бор. Катта ўғлим иккинчи синфга боряпти. Адамиз органда ишлайдилар, яқинда унвонлари ошди, майор бўлдилар.\n— Ҳа, институтда дарс бераман. Номзодликни ҳам ёқлаш арафасида турибман. Адамиз эса, ўзингни қийнаб нима қиласан, дейдилар, еганинг олдингда, емаганинг орқангда бўлса, санга нима етишмаяпти? Уйда ўтир, болларингга қара, ўша оладиган ойлигингни мен бераман, деб ҳол-жонимга қўймаяптилар.\n— Поччамиз уйдамасмилар? — Бахтиёрга бу саволнинг жавоби умуман аҳамиятсиз бўлса-да, барибир нимадир дейиш, ниманидир сўраш керак эди. Саида эса, бамайлихотир, завқ-шавққа тўлиб гапирарди:\n— Қатта? У киши уч-тўрт кун аввал чет элга, командриовкага учиб кетганлар. Агар уйда бўлганларида метрода юрармидим. Ё ўзлари бориб опкелардилар, ё «служебний» машинани жўнатардилар. Ўзимам... машина ҳайдашни ҳеч ўрганолмадим-да! Бўлмаса, ана, гаражда иккитаси ётибди. Қайтаётганимда такси тўхтатмоқчи бўлдим, лекин бунақа бемаҳалда таксидан кўра метро маъқулроқ кўринди. Метродан шундоқ чиқишим билан уйимиз. Беш хонали банковский уйлардан олганмиз. Ўзингиз нима қип юрибсиз? Манимча.. кетгандингиз, шекилли?\n— Ҳа, кетганимга анча бўлди... ўз соҳам бўйича ишламадим. Ҳозир каттагина фермер хўжалигим бор. Анча-мунча ер-сув, мол-ҳол, дегандек... Тошкентга фермерлар қурултойига чақишириган экан. Кечроқ тугади. Тасодифни қаранг. Мен ҳам кўпдан бери жамоат транспортида юрмай қўювдим. Уч кун олдин машинамни ремонтга берганман. Йўловчи машиналардан биттасига илашиб келавердим. Йиғилишдан чиққанимиздан кейин шериклар бир ресторанда ўтириб бироз чақчақлашдик. Таксилар қўналғасига обориб ташлашмоқчи бўлишди, ўзим кўнмадим. Ёшлик йилларини қўмсабми, метрога тушгим келди. Мана, шу баҳона сиз билан учрашиб турибмиз...\n— Яхши. Инсон бахтли яшаши учун бундан ортиқ яна нима керак? Оилангиз тинч, рўзғоринг бут, болаларингиз соғ-саломат бўлса, шуни ўзи етарли-да!\nШундан кейин овозкучайтиргичдан навбатдаги бекат эълон қилингунга қадар жим боришди. Айтилиши керак бўлган гаплар охиригача айтиб бўлингандек эди.\n— Бахтиёр ака, мен етиб келдим. Сиз ҳам яхши етиб олинг. Уйдагиларга, кеннойимга салом денг. Болларани ўпиб қўйинг.\n...Шунча ёлғон гапга ишондимикин? Олифтагарчиликка бало бормиди? Уйида қўша-қўша машинаси бор одам метрода юрадими? Эри хорижга, командировкага кетганмиш. Яқинда майор бўлганмиш. Гўр булармиди? Милициядан қувилганига етти йил бўлди-ку! Туппа— тузук ишлаб юрувди, бало бормиди «гера»ми, гўрми-ерми, ўшанақа нарсанинг савдосига аралашиб. Бу гапларни Бахтиёрга қандай айтади? Бошқа нимаям десин? Қўлга тушиб, қамалиб кетганини айтсинми? Эрини чиқариб олиш бор будини, ҳатто уйигача сотгани-ю, ҳозир иккита боласи билан бировнинг уйида ижарага турганини ҳасарат қилсинми?\nИнститутдан оладиган ойлиги йўлкирасию ижара пулига учма-уч етади. Репетиторлик қилиб топган беш-тўрт тангаси рўзғорни боқишга аранг етиб турибди. Ёлғиз аёлга қанчалик қийинлиги бошқалар билмасаям Саида яхши билади.\nIkki sevishganning taqdiri shu tarzda bitilgani ham behiz emas. O'rtadagi ehtirosli tuyg'ular saqlanib qolibdi-ku..,\nЖудаям тасирли хикоя сиздан бунданда ажойиб хикоялани кутиб коламиз ижодизга омад\nTaqdir ularni ayirmaganda ular xozir baxtga erishkan bolardilar.


Юксак марраларни кўзлаб\nПрезидентимиз Шавкат Мирзиёевнинг Олий Мажлисга Мурожаатномасида ижтимоий соҳани ривожлантириш бўйича устувор йўналишларга алоҳида тўхталиб ўтди.\nЖумладан, илғор хорижий тажриба асосида аҳолининг муносиб ҳаёт даражаси учун зарур бўлган даромадларни аниқлаш бўйича «истеъмол саватчаси» тушунчасини қонунчиликда мустаҳкамлаш ва уни амалда таъминлаш механизмларини яратишимиз лозимлигини таъкидлади.\nБугунги кунда мамлакатимизда соғлиқни сақлаш тизимида кенг кўламли ўзгаришлар юз бермоқда. Айниқса, мазкур йўналишдаги ислоҳотларда она ва бола саломатлигини мустаҳкамлашга алоҳида эътибор қаратилаётир. Юртбошимиз Олий Мажлисга Мурожаатномасида шу масалага тўхталиб, она ва бола саломатлигини асрашда муҳим омил бўлган скрининг марказлари фаолиятини тубдан қайта кўриб чиқишни бугун ҳаётнинг ўзи талаб этаётгани, 2018 йилда 46 та туман ва шаҳар тиббиёт бирлашмаси негизида туманлараро перинатал марказлари ташкил этилиши, улар замонавий тиббиёт ускуналари, юқори малакали кадрлар билан таъминланишини таъкидлади.\nДавлатимиз раҳбари диний экстремизм ғоялари таъсирига тушиб қолган, адашган фуқароларни ижтимоий реабилитация қилиш, уларни соғлом ҳаётга қайтариш бўйича ишлар янада такомиллаштирилишини қайд этди. Аввало, шуни таъкидлаш жоизки, мазкур жараёнда ижтимоий иш йўналиши бўйича мутахассислар фаол иштирок этиши лозим. Зеро, бу борадаги чора-тадбирларнинг самарадорлигини таъминлаш соҳа ходимларининг бурчи саналади.\nБугунги кунда Ўзбекистон том маънода ёшлар мамлакатидир. Ёшларнинг давлат ва жамият ҳаётидаги иштирокини янада фаоллаштириш, уларни ҳар томонлама қўллаб-қувватлаш борасида туб ислоҳотлар ўтказилмоқда. Бу имкониятлардан унумли фойдаланаётган тенгдошларимиз илм-фан, маданият ва санъат, спорт ва бошқа бир қатор соҳаларда янги-янги марраларни забт этмоқда.\nИжтимоий соҳа назардан четда қолдириб бўлмайдиган соҳадир. Ҳар бир давлатнинг қай даражада ривожланганлиги ижтимоий соҳага қаратилаётган эътибор, ижтимоий сиёсати билан белгиланади.\nБугунги кунда дахлдорлик ҳисси билан яшаш жамиятнинг ҳар бир аъзоси зиммасидаги муҳим вазифа ва замон талабидир. Биз, ёшлар ҳам эътибор ва ғамхўрликка муносиб бўлишимиз, яратилаётган имкониятлардан унумли фойдаланишимиз ва давлатимиз равнақига муносиб ҳисса қўшишимиз, доимо юксак марраларни кўзлашимиз лозим.\nМуаллиф: Моҳигул ОЧИЛОВА, СамДУ ижтимоий- иқтисодиёт факультети талабаси\n20.01.2018 337 № 5 Сиёсат


Боғбонларга тавсиялар - Ўзбекистон Республикаси Қишлоқ хўжалиги вазирлиги\n10 Март 2015 10:30\nЎлкамизга баҳорнинг ташрифи билан боғларда ишлар қизғин тус олади. Қишнинг январь-февраль ойларида ҳаво ҳарорати ҳар йилгига нисбатан илиқ ва қуруқ бўлиши боис боғларга шакл бериш, буташ-сийраклаштириш ишлари анча барвақт бошланди. Бундай ишларни дарахтларнинг куртаклари бўртгунига қадар тугатилиши зарур. Ушбу тадбирларни тезлик билан тугаллаб, парвариш ишларини бошлаб юбориш керак.\nБоғларда шакл бериш, бу таш, сийраклаштиришнинг афзаллиги ундаки, дарахт ортиқча ғовламайди, ҳосилдорлиги юқори бўлиб, ҳосил асосан тананинг ичида шаклланади, танасида ҳаво яхши юради ва қуёш нури тушиш даражаси баланд бўлади. Бундай боғлар унумдорлиги ҳам анча юқори бўлади. Боғларда экин қатор ораларини ҳайдаш, суғориш учун эгатларни олиш, дарахт тагларини ағдариб чопиш ишлари бажарилади. Суғориш талаб қилинадиган майдонларни суғориш лозим.\nҲосилли боғ ва токзорларни баҳорда (мартда) озиқлантириш учун минерал ўғитлардан бир гектарга соф ҳолда азотли ўғит 120 кг, фосфорли ўғит 90 кг ва калий ўғитидан 30 кг. (20–25 см) солиб озиқлантирилади. Тупроқ унумдорлиги паст бўлган боғларда ҳосилдорликни ошириш мақсадида бу меъёрни 20–30% ошириш мумкин. Минерал ўғитларни органик ўғитлар билан қўшиб бериш, уларнинг самарасини анча оширади. Интенсив турдаги боғларнинг майдони йилдан-йилга ошиб бориши боис бундай боғларда минерал ўғитлар оддий боғларга нисбатан 30–40% юқори бўлиб, улар бир неча муддатларга тақсимлаб берилади. Баҳорги аёзли қора совуқлардан мевали дарахтларни асраш мақсадида боғнинг ҳар бир гектар майдонига тутатиш учун гўнг, хашак ва хазон аралашмасини йиғиб қўйиш (уюмлар сони 150–200 та бўлади) ҳам мақсадга мувофиқдир.\nКўпчилик боғбонлар бунга унчалик аҳамият бермаслиги боис айрим йиллари ҳосилни йўқотиб қўймоқдалар. Катта ёшдаги дарахтларни ёшартириш, бошқа турдаги ёки навдаги дарахтларни қайта улаш – искана пайванд қилиш ишлари ҳам бажарилади. Боғларда дарахтларнинг гуллаш даврида гулларини яхши чангланиши учун асалари уяларини ўрнатиш зарур.\nКуртаклар бўртганда ҳаво ҳарорати 10о паст бўлмаганида данакли, уруғли боғларга 3 фоизли Бордо суюқлиги билан ишлов берилади (100 л сувга 3 кг мис купороси ва шунча сўнмаган оҳак). Дарахтлар гуллаб бўлгач Бордо суюқлигининг 1 фоизлиги билан (100 л сувга 1 кг мис купороси ва шунча сўнмаган оҳак) пуркаланади. Чуқур таъсир этувчи фунгицидлар яхши самара беради. Шунинг учун кўкламда дарахтлар гулдан чиққач Топсин-М (1 л/га) препаратини 0,1 фоизли қилиб сепилса яхши самара беради. Байлетон (0,2–0,3 л/га), Фоликур (0,25 л/га), Вектра (0,3 л/га) препаратларидан ҳам фойдаланиш яхши самара беради.\nБоғ атрофини иҳоталаштириш ишларига катта эътибор берилиши, яъни шамоллардан ҳимоялаш зарур бўлиб, бунга эътиборни кучайтириб, терак, ўрик, жийда ёки ёнғоқ каби дарахт кўчатларини экиш ишларини олиб бориш керак. Албатта янги боғ барпо этишда уларни ҳимоя қиладиган дарахтларни экиш зарур. Ушбу дарахтлар боғларни қаттиқ шамоллардан, совуқ келиш йўлларидан ҳимоя қилади.\nЯнги боғларни барпо этиш жараёнида кўчат экиш майдонини режалаш ва тайёрлаш, суғориш эгатларини олиш, ёш ниҳоллар танасини оқлаш каби ишларни сифатли бажариш талаб этилади. Мевали кўчатларни экишда уларнинг турлари, навлари ҳамда кўчатнинг пайвандтагига эътибор бериш зарур. Интенсив боғларни барпо этишда пакана пайвандтагга уланган олма кўчатларининг қатор ораси 3,5 х 2,5 м ўрта ўсувчи 3,5 х 3 м, нок кўчатлари учун 3,5 х 2 м бўлиши, ўрта ўсувчи учун 3,5 х 2,5 м, ММ-106 пайвандтагига уланган ўрта ўсувчи олма кўчатлари 6 х 4 м, 6 х 5 м, нок учун 5 х 3 м, 5 х 4 м экиш схемалари тавсия этилади. Кучли ўсувчи мевали дарахтларнинг кўчатларини қуйидаги схемаларда экиш тавсия этилади: олма 8 х 7 м, 8 х 6 м, нок 8 х 6 м, 8 х 5 м, беҳи 6 х 4 м, 5 х 4 м, ўрик 8 х 7 м, 8 х 6 м, гилос 8 х 7 м, 8 х 6 м, олхўри 6 х 5 м, 6 х 4 м, шафтоли 6 х 4 м, 5 х 4 м, ёнғоқ 8 х 8 м, 8 х 7 м, бодом 6 х 5 м, 6 х 4 м, хурмо 6 х 6 м, 6 х 5 м, олча 6 х 4 м, қорағат (смородина), 2,5 х 1,5 м, 2,5 х 1 м, 2 х 1,5 м, малина 2,5 х 0,5 м, 2 х 0,5 м. Экилган кўчатларга шакл бериш, боғ қатор ораларини ҳайдаш, дарахт тагларини чопиш, минерал ўғитлар солиш каби парвариш ишлари ўтказилади.\nТокзорларда темир-бетон устунлар таъмирланади, симлар тортилиб чиқилиб, устунларни таги зарур бўлса зичланади, керакли жойларга тиргагичлар ўрнатилади. Март ойининг иккинчи ярмида ток кўчатларини очиб, симбағазларга кўтариб боғлаш ишларини амалга ошириш зарур. Ток тупларида қолдирилган узун новдаларни пархама (пархеш) қилиб, ораларини тўлдириш, маҳаллий ўғит (10–20 т/га) ва минерал (N60,К30 кг/га) ўғитларни солиб, қатор ораларини ҳайдаб, туп атрофларини юмшатиш ишлари бажарилади.\nБарча боғ ва токзорларда тупроқ унумдорлиги ва сифатини ошириш мақсадида, ҳар бир гектар майдонга (кузда сепилмаган бўлса) 8–10 л/га ҳисобида «Байкал ЭМ-1» препаратини ишлатиш тавсия этилади. Бу микробиологик ўғит, тупроқдаги ўзлаштирилмайдиган барча элементларни (N, Р, К, Са, Мg ва бошқ.) ўзлаштириладиган шаклга айлантириб беради. Шу йўл билан тупроқ қолдиқларидан тозаланади ва унинг ғоваклиги яхшиланади. Боғлар, резавор мевалилар ҳамда токзорларда агротехник жараёнлар ўз вақтида сифатли бажарилса, сифатли ва мўл ҳосил олишга эришилади.


Блогер 13 млн рублга сотиб олган машинани ёқиб юборди - видео\nТОШКЕНТ, 27 окт — Sputnik. Россиялик блогер Михаил Литвин нархи 13 миллион рубл бўлган Mercedes GT63s автомобилини ёқиб юборди.\nТахминан 2 ой аввал блогернинг автомобилида биринчи носозлик юзага келади - машина йўлнинг ўртасида тўхтаб қолади ва панелда "чек" деб номланган ёзув пайдо бўлади.\nКейин машина расмий дилерга олиб борилди, у ерда муаммо аниқланиб, тузатилди. Бироздан кейин машинада яна "чек" ёзуви пайдо бўлди ва “авария” режимига ўтиб қолди.\n“Мерседес компанияси билан можародан кейин “Акула"мни нима қилиш кераклиги ҳақида узоқ вақт ўйладим”, - деб ёзган блогер.


Руслан Вагапов эртага таркибга қўшилади » Lochinlar.UZ\nLochinlar.UZ » Янгиликлар » Руслан Вагапов эртага таркибга қўшилади\nРуслан Вагапов эртага таркибга қўшилади\n"Металлург"даги ўйинлари орқали мухлисларга яхши таниш бўлган "Олмалиқ" вакили Руслан Вагапов эртага жамоа машғулотларига қўшилади. Бу ҳақда клуб вакиллари сайтимизга маълумот беришди. Вагаповнинг "лочинлар" сафига келиб қўшилишини аввалроқ маълум қилгандик.\nБарча мухлисларни легионерларнинг ташрифи қизиқтираётгани бор гап. Гондураслик Густаво Армандо ва коста-рикалик Вильям Фернандеслар албатта "Навбаҳор" кўригида иштирок этишади. Ушбу футболчилар август ойи бошларига, яъни эрта-индин сафга қўшилишади. Бу борада мухлислар хавотир олишмаса ҳам бўлаверади.


Президентнинг янги фармони, «маданият бормаган» қишлоқлар ва санъат борасида ўтмаслашган дид — вазир Озодбек Назарбеков билан суҳбат – КУН УЗ\nГлавная / Жамият / Президентнинг янги фармони, «маданият бормаган» қишлоқлар ва санъат борасида ўтмаслашган дид — вазир Озодбек Назарбеков билан суҳбат\nanvarj63 30.05.2020\tЖамият Comments Off on Президентнинг янги фармони, «маданият бормаган» қишлоқлар ва санъат борасида ўтмаслашган дид — вазир Озодбек Назарбеков билан суҳбат 8 Показы\n26 май куни президент Шавкат Мирзиёев маданият соҳасига оид «Маданият ва санъат соҳасининг жамият ҳаётидаги ўрни ва таъсирини янада ошириш чора-тадбирлари тўғрисида»ги фармонни имзолади. Kun.uz мухбири бу фармон билан маданият соҳасида қандай ўзгаришлар кутилаётгани ҳамда ўз ечимини кутаётган бир нечта муаммолар юзасидан Маданият вазири Озодбек Назарбеков билан суҳбат уюштирди.\n— Озодбек ака, сизга Маданият вазири лавозими топширилганига деярли 4 ой бўлди. Одатда, қайсидир лавозимни эгаллаган инсоннинг фаолиятига баҳо бериш учун 100 кун вақт ўтиши кутилади. 100 кундан сўнг унинг натижаларига баҳо бериш мумкин. Сиз вазир сифатида лавозимга тайинлангандан сўнг нималарга кўпроқ эътибор беряпсиз ва нималарни қилишга улгурдингиз?\n— Аввало, маданият бошқарув тизимида қарийб 3 йилдан бери фаолият юритаётган бўлсам, мен бирор иш қилдим деб айта олмайман. Сабаби, дастлаб, ўрганишда бўлдим. Тизим муаммоларини таҳлил қилиш, тушуниш ва муаммоларни ҳал қилиш самарадорлигини оширишга ҳаракат қилдим. Ҳеч кимга сир эмас, ўтган йиллар мобайнида маданият иккинчи даражали ёки ундан ҳам қуйироқдаги тизим сифатида қараб келинган. Бу давр мобайнида соҳани қўлдан келганча ўргандим, лекин 3 йил бунинг учун етарли эмас. Санъат соҳасида cуягим қотгани учун ҳам маданиятга оид муаммолар билан таниш эдим. Ҳозир мана шу муаммоларни ҳал қилишга имкон қадар ҳаракат қиляпман. Ўтган давр соҳани ичига киришим учун тайёргарлик бўлди, десам ҳам бўлади.\nСоҳада ҳал қилиниши керак бўлган муаммолар кўп бўлса-да, энг асосийлари янги фармон билан ўз ечимини топиши керак.\n— Тушунишимча, фармон билан маданият соҳасида кадрлар тайёрлашга алоҳида эътибор қаратилмоқда. Мақом ижрочилиги, бахшичилик ва катта ашула йўналишлари бўйича кадрлар тайёрловчи ОТМ – Юнус Ражабий номидаги Ўзбек миллий мусиқа ва санъат институти ташкил қилиниши белгиланган. Кадрлар тайёрланса, бунинг билан бирга унинг сифатига баҳо берадиган бахшишунос, мақомшунослар ҳам тайёрланадими?\n— Умуман олганда, таълим соҳасидаги ислоҳотларда мана шу соҳага оид олимларни етиштириш мақсад қилиб олинган. Сабаби, айниқса, бахшичилик ва мақом йўналишларида зўр ижрочиларга муҳтож эмасмиз. Улар бугун бор. Истеъдодлар турли ҳудудларимизда мавжуд. Бироқ ўтган давр мобайнида илм билан ҳеч ким шуғулланмади- назария узилди. Дейлик, Юнус Ражабий мақом санъатини нотага киритиб, мақом меросимизни қоғозга туширган мақом йўналишидаги биринчи ва охирги академик бўлиб қолган.\nШундан сўнг ўтган давр мобайнида бирорта академик бўлмаган, соҳада сезиларли ўзгаришлар қилинмаган ва яхши ўқув қўлланмалар чиқарилмаган. Ҳатто консерваторияда мақом ижрочилиги факультетида устоз-шогирдлик анъанаси бўйича таълим берилмоқда. Мен буни қораламоқчи эмасман. Бироқ хавотирли томони: агар шу йўналишда бирор устоз қолмаса, демак, бу санъат ўлди дегани. Чунки унинг ҳужжати, паспорти йўқ.\nЯъни, масалан, жаҳон мусиқаси йўналишида бизда бирорта мутахассис қолмаса, методикалардан фойдаланиб, ўрганиб, ишни қайтадан йўлга қўйса бўлади. Бироқ мақомчилик йўналишида шундай ҳолат бўлса, бу йўналиш тугайди. Шунинг учун мақомчилик, катта ашула каби йўналишларда билими бор устозларни илмга йўналтириб, улардан керакли нарсани олиб қолишимиз керак.\nҚисқача айтганда, миллий анъанавий йўналишда таълим сиёсатини тубдан ислоҳ қилишга муҳтож эдик. Ўтган йили бахшичилик марказлари ташкил қилинганди, энди мақом марказлари ҳам очилиш режалаштирилган, уларда, асосан, илм билан шуғулланилади. Марказларда унутилиб кетган созлар, топилмаган, таржима қилинмаган мусиқа асарлари, рисолалар ўрганилади.\nМасалан, Форобийнинг ҳам мусиқага оид ҳали таржима қилиб ўрганилмаган асарлари бор. Лекин, аслида, жаҳон мусиқаси ва миллий мусиқамиз ўртасида ҳам катта тафовут бор.Жаҳон мусиқаси андозалари миллий мусиқамизга мос келмайди. Жаҳон мусиқаси миллий мусиқамизни тасвирлаб бера олмайди. Шунинг учун олдимизда миллий ноталаримизни яратиш вазифаси ҳам турибди. Буларнинг ҳаммаси эса илм билан боғлиқ.\n— Кейинги савол ҳам бевосита шу мавзуга алоқадор. Бизда мақом йўналишида назариячи мутахассислар масаласи долзарб ҳисобланади.\nМаҳмуджон Тожибоев, Аброр Зуфаров, Муножот Йўлчиева каби тажрибали устозлар бўлса-да, улар кўпроқ амалиётчи. Хўш, янги очилаётган институтда талабаларга назарий билимларни ким беради?\n— Фармон лойиҳасини ишлаб чиқиш ва ундан кейинги жараёнларда мутахассисларни жалб қилдик. Бундан ташқари, ўтган йили мақомчилик ривожланган Бухоро, Хоразм, Фарғона ва Тошкент каби 4 та ҳудудда мақом мактаб-интернатлари ташкил этилганди.\nРежамизга кўра, ўша мактабларни битириб келган болаларни консерватория таълими қониқтирмаслиги керак. Улар ўша мактабларда кўпроқ нарса ўзлаштириши ва мақомчиликни ўрганиши учун кадр тайёрлашни мактаб-интернатлардан бошламоқчимиз. Эҳтимол, бу бошида 1-2 йил натижа бермас, лекин босқичма-босқич самарасини кўришимиз мумкин. Бошида таъкидлаганимдек, яхши амалиётчиларимиз кўп, энди яхши назариячилар, олимларга эга бўлишимиз керак.\nШунинг учун 4 та мактаб-интернатда мақомчилик илми, тарихи, ноталар, аруз, ғазалларни тушунишни мукаммал ўрганган кадрларни бошидан тайёрлаб келмоқчимиз.\nАгар консерватория ҳақида маълумот сўралса, ўртача 4-5 баҳолик маълумот берилаверади. Масалан, фортепиано, академик ижро йўналишида йигит-қизлар катта-катта фестивалларда лауреат бўлиб келишмоқда. Улар таълим муассасасига умумий баҳони олиб беришмоқда. Бироқ консерваторияда қайсидир бир соҳа чиримоқда, йўқолиб боряпти. Умумий планда эса “мана шунча лауреат бор” дея кўрсатилади, бироқ ичкарида ривожланмай қолаётган мақомчилик каби йўналишлар бор. Бунинг айби ҳам яхши ижрочилар, мақомчилар билан ёпилиб кетяпти. Лекин улар индивидуал истеъдод эгалари, оила тарбияси ва мерос қобилият билан шу даражага эришишган, бундай шахсларни консерватория тайёрлаб беради, деб айта олмайман. Шунинг учун камчиликларни кўрсатмоқчи ҳаммиз. Бунинг билан эртагаёқ консерватория ёки миллий мақомчилик институти гуллаб-яшнайди, деб айтолмайман, аксинча, хато ва камчиликларимиз кўринади, унинг қанақа аҳволда эканини олимлар ҳам, жамоатчилик ҳам кўрсин. Ва бу бизга уни мукаммаллаштириш вазифасини юклайди. Агар умумийлик ичида миллий мусиқамиз қолиб кетаверса, унда унинг қай аҳволда эканини била олмасдан ўз-ўзимизни алдаб юраверамиз. Агар бошқа мусиқа йўналишларидан ажратиб олсак, камчиликлари яққол кўринади ва уларни бартараф этиш учун ҳамма имкон қадар ёрдамга шошилади.\n— Чекка ҳудудларда маданият ва дам олиш марказлари жуда ачинарли аҳволда. Қўполроқ тасвирласак, бу йўналишда одамлар одамдек яшамайди. Фармонда шу йўналишда ҳам режаларни кўрдим. Хўш, чекка-чекка ҳудудларга клублар, дам олиш масканлари қай даражада кириб боради?\n— Масалан, мен туғилиб-ўсган Шаҳрихон туманида 350 минг аҳоли яшайди. Шу туманда 3 та маданий марказ бор, уларнинг биттаси ишлайди, биттаси бир ишлаб-ишламайди. Бир сўз билан туманда маданият йўқ деб айтишим мумкин. 350 минг аҳоли 30 километр йўл босиб туман марказидаги маданият марказига келмайди. Бу аччиқ ҳақиқат.\nЛекин биз бир йилда ҳамма туманларда маданият марказлари қуриб фойдаланишга топшира оламизми? Буни ҳал қила олмаймиз.\nШунинг учун давлат раҳбари томонидан кўчма автоклублар ташкил этиш ҳақида айтилди. Уларнинг ичида ҳамма шароит, ҳатто гримхонагача бўлади. Улар ҳудудларга бориб, маданий хизмат кўрсатиш вазифасини бажаради. Бу туман ҳудудларида маданий марказлар қуриб фойдаланишга топширилгунга қадар ҳозирги биринчи ечим.\nБундан ташқари, бу автоклублар топган даромадни улар тегишли бўлган маданий марказларда қолдириш, вилоят маданият бошқармаларининг ҳам топган пулларини ўзларида қолдириш, пуллик шартнома асосида тадбирлар ўтказиш вазифаси қўйилмоқда.\nБулар билан «тип»лардан воз кечилмоқда. Ҳозир маданият марказларининг 3 та типи бор. Шулардан воз кечиб, маданият марказларининг арзон-қулай вариантлари шакллантирилмоқда.\nБиз Андижон вилояти мисолида ҳолатни ўргандик ва битта маданият маркази ўрнига 3-4 маҳалла гавжум яшайдиган ҳудудларга кичик-кичик маданият марказларини қуриш фикрига келдик. Масалан, уларда ҳам тўгараклар ташкил қилиш ва бошқа энг керакли шароитларни қилиб бериб, маданий хизматларни йўлга қўйишимиз зарур.\nҚишлоқларда ҳозир деярли маданий марказлар йўқ. Фақат мактаб, дала, мол-қўй. Шунинг учун бу масалани имкон қадар тез ҳал қилишимиз зарур. Ва ҳозир бу йўналишдаги йиллик режамизга ҳам ўзгартириш киритиб, қурилиши мўлжалланган битта каттароқ марказ ўрнига нечта кичикроқ марказ қуриш мумкинлигини ҳисоблаб чиқяпмиз. Агар ҳаммасини аниқ белгилаб олсак, кейин шунга қараб, тегишли ташкилотлар билан келишамиз. Бунинг билан ҳар бир вилоятга тушган пуллар сарфини ўзгартириб, кўпроқ аҳолини қамраб олмоқчимиз.\n— Маданиятнинг турли тармоқлари: адабиёт, тил, санъат, дин ҳаммаси инсон дунёқарашини шакллантиришга хизмат қилади. Лекин сиз ҳам таъкидладингиз, охирги пайтларда инсонлар дунёқараши ўтмаслашгандек ва, афсуски, шунинг ортидан тил борасида ёки бошқа йўналишларда турли таҳдидларни ҳам сезяпмиз.\n— Бу савол жуда оғриқли нуқтамиз ҳақида бўлди. Шу нуқтаи назардан фармонда маданият ва санъатнинг жамиятимизга таъсирини кучайтириш ҳақида айтилган. Бу эса биз маданиятчиларга чақириқ бўляпти.\nБиринчидан, маданиятчиларни ўзларининг ҳаракатлари ҳақида ўйлаб кўришга чақиради: биз жамиятга қай томондан таъсир кўрсатяпмиз? Ижобийми ёки салбийми деган савол пайдо бўлади. Аслида, маданият соҳаси вакилининг жамиятда қандай вазифалари бор эди? Биз нималар қилишимиз керак эди?\nМасалан, кўчада йўл патрул хизмати ходими одамларга қўпол муомалада бўлаётган бўлса, бунда бизнинг айбимиз йўқмикин? Бу ҳақида бирор маданиятчи ўйлаб кўряптимикин?\nЁки тилимизга тош отилаётган бир пайтда жамиятнинг жим туриши ҳам маданиятчиларнинг айби эмасмикин?\nЁки умуман, маданият одамлар дунёқарашида қандай акс этяпти? Фақат концерт, томошаларни англатадиган бўлиб қолганми бу сўз? Ёки бошқа маънолари борми? Афсуски, маданият сўзини одамлар жуда енгил тушунадиган бўлиб қолишган. Бу борада маданиятчилар масъулият ҳис қилишяптими? Жамиятнинг маданий савияси шаклланиб, такомиллашиб бормас экан, ўзини йўқотувчи жамиятнинг биринчи аломати ҳам шу эканлигини англаяпмизми? Чунки миллатни миллат қилувчи нарсалар ҳам маданиятдан иборат. Агар одамнинг маданияти бўлмаса, унинг манқуртдан фарқи қолмайди. Биз эса бунинг олдини олиш учун жамиятга қанчалик таъсир ўтказа оляпмиз?\nДемак, бугун тизимлар орасида, вазирликлар ичида Маданият вазирлиги локомотив бўлиши шарт.\nАйни пайтда айрим ота-оналар фарзанди паспорт олиши билан Россияга тоғасининг олдига ишлагани боради деб ўйлашади. Уларнинг орзулари шу даражада кичрайиб қолган. Бу совет даврининг бизга ўтказган салбий таъсирининг мевалари. Қишлоқларда ота-онанинг ҳам, фарзанднинг ҳам энг катта орзуси Россияга бориб ишлаб келишдан иборат бўлиб қолиши оммалашмоқда. Жамиятнинг орзулари кичрайган.\nАмир Темурни ва бу орзуларни солиштириб кўринг ёки Ибн Сино, Заҳириддин Муҳаммад Бобур, Ал-Хоразмийнинг қандай муқаддас орзулари бор эди-ю, ҳозир жамиятнинг аксар қисмида нега бундай кичик орзулар шаклланяпти? Буни фожиа деб аташ мумкин. Унинг содир бўлишида эса бизнинг, маданиятчиларнинг ҳам айбимиз бор, шунинг учун жамиятни ислоҳ қилиш дарди, уни қила оляпмизми ёки йўқми деган дард билан яшашимиз керак.\nПред. Навоий вилоятида 5та касаллик ўчоғи мавжуд. Коронавирусга қарши курашда ёрдам учун Тошкентдан махсус гуруҳ юборилган


Ўзбекистонда хавфсиз туризм стандартлари жорий қилинади - zarnews.uz\nЎзбекистонда хавфсиз туризм стандартлари жорий қилинади\nСайёҳларга хизмат кўрсатиш объектларидаги санитар шароитларни ўрганиш ва уларнинг хавфсиз фаолият юритишга тайёргарлигини текшириш мақсадларида Вазирлар Маҳкамасининг топшириғига мувофиқ ишчи гуруҳ ташкил этилиб, унинг таркибига Туризмни ривожлантириш давлат қўмитаси ва бошқа вазирлик, идора, жамоат ташкилотлари ва нодавлат нотижорат ташкилотлар (ННТ) киритилди. 11-16 май кунлари ишчи гуруҳ томонидан меҳмонхоналар, марказий автовокзал, марказий темир йўл вокзали ҳамда Тошкент халқаро аэропорти каби инфратузилмалар ҳолатининг дастлабки мониторинги ўтказилди.\nОбъектлар ишчи гуруҳ вакиллари томонидан кўздан кечирилиб, персонал билан сайёҳлар ташрифи, вақтинча мамлакатимизда бўлиши ва уларнинг жўнаб кетиши билан боғлиқ жиҳатлар муҳокама қилинди.\nИшчи гуруҳ томонидан жойлаштириш воситалари учун янги санитар нормалар лойиҳаси тайёрланмоқда. Барча туристик объектларни санитар хавфсизлик воситалари билан таъминлаш бўйича халқаро компаниялар билан музокаралар олиб борилмоқда. Ўзбекистоннинг туризм соҳасидаги санитар хавфсизлигини апробация қилиш учун синов тизимини жорий этиш мақсадида ҳар бир ҳудуддаги объектлар рўйхати шакллантирилмоқда.\nБундан ташқари, Ecolab (АҚШ), Dıversey (Туркия), Saraya (Япония) ва бошқа йирик санитар-гигиеник воситалар етказиб берувчилар, иншоотларни хавфсизлантирувчи протоколлар ва турли даражадаги мезонлар ишлаб чиқувчилари билан музокаралар ўтказиш кутилмоқда.\nМақсад санитар ишлов бериш ва гигиенага доир халқаро мезонларни татбиқ қилиш, шунингдек, сайёҳлар ҳаракатланишининг барча босқичларида тегишли воситаларни етказиб бериш имкониятларини ўрганишдан иборатдир. Шу билан бирга, маҳсулотларни Ўзбекистонга келтириш жараёнлари билан боғлиқ масалалар ва уларнинг муддатлари, туристик бизнес вакиллари учун чегирмалар тақдим этиш, мавжуд мезонлар бўйича ҳудудлар кесимида ҳам сертификация ўтказиш масалалари муҳокама қилинади.\nТуризмни ривожлантириш давлат қўмитаси хабарига кўра, айни дамда Ишчи гуруҳ томонидан Ўзбекистонда хавфсиз туризм стандартларини жорий қилиш ва сертификатлашга оид зарур ҳужжатлар тайёрланмоқда.\nТеглар: хавфсиз туризм


Токио автосалонининг интиқиб кутилаётган янгиликлари - Carzone.Uz\nОктябрнинг охирида Япония пойтахтида навбатдаги автокўргазма иш бошлайди. Унга таниқли автомобилсозлик компаниялари ўз ҳунарини намойиш этади.\nКонцептуал автомобиллар орасида Mazdaнинг янги автомобили кўпчиликни қизиқтириб турибди. Toyotaнинг резинали (юмшоқ кузовли) шаҳар автомобили ҳамда Tj Cruiser йўлтанламасини кўриш иштиёқида юрганлар ҳам оз эмас.\nХабарларга кўра Toyota автомобилининг кузови пишиқ e-rubber аралашмасидан тайёрланади. Юмшоқ кузов, табиийки, нохуш ҳодиса рўй берганда пиёдаларга камроқ шикаст етказади. Tj Cruiser эса тажовузкор қиёфада бўлиб, кузовида тирналмайдиган ва ёрилмайдиган қопламаси бўлади.\nТокиода Daihatsu маркаси DN U-Space ва DN Pro Cargo машиналарини, шунингдек DN Compagno седани ва DN Trec ихчам кроссоверларини томошабинларга кўрсатади.\nMitsubishi ҳайдовчига зарурат сезмайдиган Evolution кроссоверини тақдим этади. Электрли SUVнинг сунъий идроки йўлдаги вазиятдан ҳайдовчини бохабар этиб боради. Қолаверса, электрон мия жамики тизимни ҳайдовчига мослаб беради.\nТокио автосалонининг янгиликларидан воқиф бўлиш учун carzone.uz сайтини кузатиб боринг.


Америка полицияси 13 йил олдин йўқолган болани топди\n17:40 / 05.11.2015\nАмерика полицияси 13 йил аввал йўқолган болани топди. CNN телеканали маълумотига кўра, болакай ўз отаси томонидан ўғирланган.\nҲулиан Эрнандес 2002 йилда, Алабамада беш ёшдалигида бедарак кетганди. У онасининг васийлик ҳуқуқи остидаги бўлган.\nWKYC телеканали хабарига кўра, махсус хизмат вакиллари 18 ёшга тўлиб, коллежга ҳужжат топшираётган Ҳулиан ўз ижтимоий суғурта картаси рақамини кўрсатганидан сўнг, уни кузата бошлашган.\nМаълум бўлишича, отаси Ҳулианга берган карта рақами сохта бўлиб чиққан. Шундан сўнг бола мактабдаги психолог-маслаҳатчиларга мурожаат қилган. Маслаҳатчилар эса Ҳулиан йўқолган болалар федерал рўйхатида эканлигини аниқлаган ва Федерал қидирув бюросига (ФҚБ) хабар қилган.\nҚонун ҳимоячилари сохта ном билан яшаётган Ҳулианнинг отаси Бобби Эрнандесни Огайо штатида қўлга туширди. Бобби Эрнандес билан бирга у яшаётган уйда номаълум аёл ва икки ёш бола ҳам бўлган.\nБобби Эрнандес Огайо штати ҳукумати томонидан қўлга олинди. Унга Огайода 2012 йилнинг март ойида ҳайдовчилик гувоҳномасини олишда ҳужжатларини қалбакилаштириш айби қўйилди. Алабама штатида эса унга ёш болани ўғирлашда айбланиб жиноий иш қўзғатилган.


«Миллий жамоани янги даражага кўтара оладиган маҳаллий мураббийларимиз йўқ». Санъат Шарипов Кападзе ва Бердиев номзоди ҳақида\nРўзиқул БердиевТемур КападзеСанъат ШариповЎзбекистон миллий жамоаси\nЎзбекистон футбол ассоциацияси собиқ ходими, футбол агенти Санъат Шарипов Tribuna.uz’даги жонли эфир давомида Ўзбекистонда миллий жамоани янги даражага кўтара оладиган мураббийлар йўқлиги ҳақида гапирди.\n«Кўпчилик мухлислар Темур Кападзе ва Рўзиқул Бердиевнинг Ўзбекистон чемпионатидаги натижасидан келиб чиқиб, уларни миллий жамоани бошқаришга муносиб дейишади. Аммо ўзимизда Ўзбекистон миллий жамоасини янги даражага олиб чиқа оладиган маҳаллий мураббийлар йўқ. Тўғри, Бердиев яхши мураббий, аммо негадир «Насаф» натижалари фақат шу мутахассис билан боғланади. Нега? Ахир, «Насаф»да бутун бошли система бир хил ишлайди. У ерда академияни директори бор, ёш ўйинчилар худди инкубатордан чиққандек ўсиб келаяпти. Нима бу ишларни ҳаммасини Рўзиқул Бердиев қилаяптими?\nУ «Насаф» тизимига мос келадиган мураббий. Мураббий зўрлигини исботлаш учун марҳамат, бошқа клубга ўтиб ишлаб кўрсин. Бошқа шароитларда ишласин. Биз кўрайлик, ўшандан кейин ҳақиқатдан ҳам бу одам кучли мутахассис экан деб миллий жамоани ишониш мумкин. Бердиев яхши мутахассис, бунга гап бўлиши мумкин эмас, аммо «Насаф»да фақат у эмас, бутун тизим яхши ишлайди. Айтайлик, унинг ўрнига Улуғбек Бақоевни ҳам ўша клубга чақирсангиз қўлидаги масалиқдан фойдаланиб, деярли шунақа ўйин кўрсатиб берашини бемалол айта оламан. Чунки Қаршида тизим ишлаяпти.\nХудди шу гапни Темур Кападзе ҳақида айта оламан. У ҳам бошқа клубларга ўтиб, турли шароитларда ишлаб кўрсин. Салоҳиятини тўлиқ кўрсатишсин, бирор жойга бориб мураббийлик малакасини оширишсин. Улар кимдан ўрганади? Телевизор қаршисида ўтириб, тактика ўрганиш иш эмас. Европага бориб, тўлиқ амалиёт ўташ керак, мураббийлар билан суҳбатлашиш лозим.\nМавзудан ташқари бўлса-да айтай, ЎФАдаги фаолиятим давомида маркетинг бўйича клублар мутахассисларини иш ўрганиш, малака ошириш учун Японияга олиб бордик. Ҳаммаси қорин қўйган ёши катта одамлар. Хориждаги стадионларга бирор нарсани ўрганиш эмас, саёҳат, расмга тушиш учун бориб келишди. Ўша бориб келганлардан ҳозиргача бирортасини футболга фойдаси теккани йўқ. Бориб келгач, худди “пахта плани бажарилди” дегандек хабар берилди. Ҳаммаси хўжакўрсинга бўлгандек эди. Шунақа ишлар учун ҳам футболимиз ривожланмайди», - дейди Санъат Шарипов.


Асалари ҳақида қизиқарли фактлар | AGRO-OLAM.UZ\nБош саҳифа Асаларичилик Асалари ҳақида қизиқарли фактлар\nАсалари ҳақида қизиқарли фактлар\nАсалари ҳашаротлар ичида озуқа учун гул шираси (нектар) йиғадиган ягона жонзотдир. Асаларини кўпчилик фақат асал ишлаб чиқаради деб ўйлайди. Аслида асал ишлаб чиқариш унинг вазифаларидан биридир. Бундан ташқари у гулларни, ўсимликларни чанглатувчи ҳам ҳисобланади. Асаларининг иштирокисиз кўплаб ўсимликлар мева бермайди.\nАсалари худди чумолига ўхшаб ижтимоий ҳашаротдир. Унинг тузилиши, иш фаолияти ва меҳнатининг маҳсули ақлни лол қолдирадиган даражададир.\nАсалари бир томчи шира йиғиш мақсадида мингдан ортиқ гулларга қўнади. У гулга қўниб нектарни сўриб бўлгач, ўзидан бир белги қолдиради. Токи унинг шериклари ўша гулга қўниб, нектар излаб вақтлари кетмасин.\nАсалари юз грамм нектар йиғиш учун миллионтача гулга қўнади. Бир килограмм асал тўплаш учун эса асалари тахминан бир неча юз минг километр масофани босиб ўтади. Бу эса Ер шари атрофини тахминан ўн марта айланиб чиқишга тенгдир.\nЮксиз асалари учаётган пайтда тезлиги соатига 65 километрга етади. Агар нектарни кўтариб олган бўлса, у ҳолда унинг тезлиги соатига 30 километрга пасаяди. Асалари олиб кетаётган нектарнинг оғирлиги танасининг учдан бирига тенг келади. Бу бир тонналик машина 300 килограммлик юкни олиб кетяпти деганидир.\nЮқорида айтганимиздек, бир килограмм асал ишлаб чиқариш учун кичик ва меҳнаткаш ҳашарот – асалари бир неча юз минглаб, тахминан 400 минг километр масофани босиб ўтади.\nМанба: Аъло АБДУЛЛАЕВ, (сурат) ЎзА\nАрилар ҳақида сиз билмаган маълумотлар\nАсалариларнинг ўғирликка киришини олдини олиш\nАсалариларни шарбат ташишга жалб қилиш\nБоғларда ҳосилдорликни ошириш омиллари\nҚУЁНЛАР КОКЦИДИОЗ (ЭЙМЕРИОЗИ) ВА УНИ ОЛДИНИ ОЛИШ\nКартошкани ёзги, кечки муддатда етиштириш бўйича тавсиялар\nБуғдой трипси сўрувчи зараркунандаси ва кураш чоралари\nЎзбекистонда ноёб In Vitro лаборатория кўчатлари фақат бизда! 977166516\nсен 20 - Пн


Ommaviy oferta | LeBazar.uz internet do‘koni\n«LEAN TRADE SOLUTIONS» МЧЖ (бундан буён "LEBAZAR") мазкур офертани товарлар буюртмаларини www.LEBAZAR.uz сайти орқали қабул қилиш бўйича хизматларни бажариш йўли билан қабул қилган шахсларга уларни етказиб бериш хизматини ташкил этишни тақдим этади (бундан буён "Шартнома").\nУшбу ҳужжат оммавий оферта бўлиб ҳисобланади ва www.LEBAZAR.uz сайт орқали товарлар буюртмаларини қабул қилиш бўйича ахборот хизматларни кўрсатиш тўғрисидаги шартнома тузиш таклифини ва уларни етказиб бериш хизматини ташкил қилишни ўз ичига олади.\nАТАМАЛАР ВА ТАъРИФЛАР.\n* LEBAZAR-етказиб берувчи билан шартнома тузган ва етказиб бериладиган маҳсулотларни LEBAZAR.uz сайтида тақдим этган юридик шахс;\n* Агент / Шоппер-харидор буюртмаларини ШопперАпп орқали қабул қилувчи, етказиб берувчининг дўконида буюртма бериш ва товарларни етказиб бериш учун жисмоний шахсларнинг маблағларини қабул қилувчи, ва харидорга етказиб бериш бўйича ҳаракатларни амалга оширувчи шахс;\n* Етказиб берувчи-LEBAZAR тизими орқали аҳолига товарлар сотадиган ва сотиладиган товарлар учун жисмоний шахсларнинг пул маблағларини қабул қиладиган юридик шахс;\n* Харидор / мижоз-LEBAZAR тизимидан фойдаланган ҳолда етказиб берувчининг мол-мулкини якуний истеъмол учун сотиб олган, LEBAZAR.uz сайтида жойлаштирилган оммавий оферта шартларини қабул қилган жисмоний шахс;\n* LEBAZAR тизими-LEBAZAR томонидан тақдим этиладиган ташкилий, ахборот ва техник ечимларнинг дастурий-аппарат комплекси, мижозлар буюртмаларини LEBAZAR.uz сайтда қабул қилишни таъминлайди ва агентга буюртма юборишни таминлайди;\n*Маҳсулот-етказиб берувчининг мулки бўлган товарлар, уларнинг рўйхати LEBAZAR.uz сайтида LEBAZAR томонидан кўрсатилади;\n* Буюртма- LEBAZAR.uz сайтда тузилган электрон ариза ва LEBAZAR харидорига юборилади, LEBAZAR тизимида сақланаётган харидорнинг идентификатори, рўйхати, миқдори, товар нархи ва бошқа маълумотларни ўз ичига олган;\n* Чек -етказиб берувчи томонидан чоп этилган ва товарлар учун тўловни амалга оширгандан сўнг мижозга бериладиган ҳужжат;\n* Пластик банк картаси-банк томонидан чиқарилган, тегишли банкда карта эгасининг ҳисоб рақами мавжудлигини тасдиқловчи ва нақд пулсиз тўловни амалга ошириш ҳуқуқини берувчи шахсий тўлов воситаси.\n* Қабул қилиш-таклифни қабул қилган шахснинг жавоби, унинг тарафидан таклиф қабул қилиниши;\n* Оферта-бир шахсга, бир нечта муайян шахсга ёки таклиф (оферта) қилган шахснинг иродаси кўриб чиқиладиган шартноманинг барча муҳим шартларини ўз ичига олган шахсларнинг аниқланмаган доирасига юборилган таклиф, таклифда кўрсатилган шартлар бўйича жавоб берадиган ҳар қандай шахс билан шартнома тузиш;\n* Юк етказиб бериш-мижозга буюртма бериш учун курер хизматлари.\n* * Шартнома товарларни Ле Базар тизими орқали буюртма қилиш ва етказиб бериш тартибини белгилайди ва номаълум шахслар доирасига юборилган оммавий таклиф (бундан буён "таклиф" деб аталади).\n* Ушбу офертани қабул қилиш Ле Базар -сайти орқали буюртма қилинган товарларни харидор томонидан тўланиши.\nLEBAZAR веб-сайти орқали сотиб олинган товарларни етказиб берувчининг дўконида кўрсатилган нархда сотиб олинган товарларни қайтариш бўйича аксияларни ўз ичига олмайди ва етказиб берувчи томонидан мижозга берилган мижознинг лояллик картаси қабул қилинмайди.\nБУЮРТМАНИ ЕТКАЗИБ БЕРИШ.\n*Хозир талаб ошган пайтдамахсулотлар 7 кунгача кечга колиб келиши мумкин чунки сервис хамма харидорларга улгуриб бераолмаябти заказлар билан.\n* Буюртма буюртмачи томонидан LEBAZAR тизимидан фойдаланган ҳолда www.LEBAZAR.uz сайт орқали амалга оширилади. Буюртмани расмийлаштиришда харидор қуйидаги маълумотларни тақдим этишга мажбур:\n* фамилияси, исми, отасининг исми (рус тилида);\n* ҳақиқий етказиб бериш манзили;\n* алоқа телефони;\nмаҳсулот номи, артиcул, марка, хилма-хиллик, жисмлар сони, сотиб олинган товарлар тўпламига киритилган нарсалар сони, маҳсулот нархи;\n* харидорнинг хоҳишига кўра қўшимча маълумот.\n* LEBAZAR буюртма бериш пайтида харидор томонидан тақдим этилган маълумотларнинг мазмуни ва ишончлилиги учун жавобгар эмас.\n* Буюртма бериш пайтида тақдим этилган маълумотларнинг ишончлилиги учун харидор жавобгардир.\n* Буюртмани харидор томонидан тўлаш харидорнинг оммавий таклиф шартларига розилигини билдиради.\n* LEBAZAR.uz сайтда тақдим этилган барча ахборот материаллари, малумотнома хусусиятига эга ва маҳсулотнинг муайян ҳосса ва хусусиятлари ҳақида ишончли маълумотни тўлиқ етказиб бера олмайди. Харидорда маҳсулотнинг муайян ҳосса ва хусусиятларига оид саволлар бўлса, буюртма беришдан олдин етказиб берувчига мурожаат қилиш керак.\n* Харидор ўзи ҳақида рўйхатдан ўтиш маълумотларини таҳрир қилиш ҳуқуқига эга.\nБУЮРТМА УЧУН ТЎЛОВ\n* Товарлар учун тўлов LEBAZAR.uz сайтдан нақд пулсиз тўлов орқали амалга оширилади, шунингдек, буюртмани олишда нақд пул орқали.\n* Нақд пулсиз тўловлар мижозлар томонидан фақат қуйидаги йўллар билан амалга оширилади:\n* мижознинг банк пластик картасидан маблағларни LEBAZAR тизимидаги мижознинг шахсий кабинети орқали ўтказиш орқали;\n* чакана тўловлар тизими орқали (онлайн тўлов);\n* Буюртманинг якуний қиймати LEBAZAR.uz сайтда буюртмани тасдиқлаш вақтида харидорга хабар қилинади.\n* LEBAZAR.uz сайтда кўрсатилган маҳсулотлар нархи ва юк етказиб бериш нархлари LEBAZAR томонидан бир томонлама равишда харидор огоҳлантирилмасдан ўзгартирилиши мумкин.\n* Сайтда кўрсатилган нархлар сотувчининг рафидаги нархларга мос келмаслиги мумкин. Бундай ҳолларда, товарларни етказиб беришнинг охирги ва тўғри нархи-етказиб берувчининг (супермаркетнинг) рафида кўрсатилган ва чекда кўрсатилган нарх.\n* Буюртмани тўлаш буюртмачининг буюртма қийматининг 100 фоизини, ушбу таклифда кўрсатилган усулларни, буюртмани тасдиқлаганидан сўнг дарҳол ўтказиш йўли билан амалга оширилиши керак. Нақд пул билан тўлашда тўлов мижоз томонидан агентга берилади.\n* Буюртма бериш ва йиғишдан кейин етказиб берувчи томонидан берилган нақд пулни текшириш миқдори бепул юк ташиш шартларини қўллаш учун асосдир. Яъни, буюртма йиғилганда буюртма миқдори ўзгарган ва минимал чегарадан ошиб кетган бўлса, етказиб бериш миқдори бепул бўлади. Агар товарни йиғиш жараёнида нақд пул миқдори буюртманинг минимал миқдоридан паст бўлса, буюртма миқдори етказиб бериш шартларига мувофиқ тўланади.\n* Агар рад этиш оқланса, харидорнинг пулини қайтариш амалга оширилади, яъни.,\n* нотўлиқ етказиб бериш;\n* буюртма бўйича кўрсатилмаган товарларни етказиб бериш;\n* сифатсиз маҳсулотни етказиб бериш, сифати етказиб бериш жараёнида ёмонлашди.\n* шартномада назарда тутилган бошқа ҳолатлар.\nМаҳсулотни қуйидаги тартибда рад этган кундан бошлаб 10 иш куни ичида пулни қайтариш муддати:\n* буюртма бутунлай бекор қилинган бўлса, етказиб берувчи томонидан тўлов амалга оширилган пластик банк картасига:\n* LEBAZAR-ни LEBAZAR тизимидаги харидорнинг виртуал ҳисобига бонуслар кўринишида ўтказиш йўли билан, агар буюртма қисман бекор қилинган бўлса, 1 бонус баллари 1 сўмга тенг.\n* Товарларни етказиб бериш Тошкент шаҳри бўйича учинчи шахслар иштирокида амалга оширилади •\nТоварларни етказиб бериш муддати товарларни тўлашдан сўнг мижознинг шахсий офисида кўрсатилади.\nАгар буюртмачининг буюртма ёки унинг бир қисми буюртмачининг етказиб бериш вақтида рад этилса, буюртмачининг етказиб бериш нархи ва буюртмани дўконга қайтариш учун тўланади, товарларни қабул қилиш жараёнида агентнинг айби билан мижозга нотўғри миқдор, ассортимент ёки тўлиқ маҳсулот етказиб берилганлиги аниқланади.\n* LEBAZARнинг товарни харидорга топшириш мажбурияти Агент томонидан мижозга етказиб бериш вақтида бажарилган ҳисобланади.\n* Буюртма олгандан сўнг, мижоз товарни маҳсулотнинг белгиланган миқдори, ассортименти ва тўлиқлигига мувофиқлигини текшириши, шунингдек, маҳсулотнинг яроқлилик муддати чекланган товарлар учун яроқлилик муддатини текшириши керак.\nДаъволарни кўриб чиқиш. Етказиб берилаётган товарлар Харидорга, Харидор йўқлигида - Буюртмачини тақдим этган ёки кўрсатган ҳар қандай шахсга берилади. Товарларни топширишда курер фирибгарлик ҳолатларининг олдини олиш учун олувчининг шахсини тасдиқловчи ҳужжатларни талаб қилишга ҳақлидир.\nТоварга эгалик ҳуқуқи, шунингдек тасодифий йўқолиш ёки шикастланиш хавфи, Харидорга товарни топшириш ва унга бериш пайтидан бошлаб ўтади. Буюртма товарни қабул қилувчига берилганда ва чекни топширилганда етказиб берилган деб ҳисобланади. Товарларни қабул қилиб, харидор буюртманинг бажарилганини тасдиқлайди.\nДАЪВОНИ КЎРИБ ЧИҚИЛИШИ\nLEBAZAR мижознинг даъволари, агар улар қуйидагилар билан боғлиқ бўлса, кўриб чиқади:\nтоварларни тўлиқ етказиб берилмаганлиги;\nбуюртмада кўрсатилмаган товарларни етказиб бериш;\nЕтказиб бериш жараёнида сифати ёмонлашган товарлар.\nагар LEBAZAR тизимида нарх ўзгартирилмаган бўлса, Таъминловчининг дўконида белгиланган нархдан юқори нархда товарларни сотиб олиш.\nУшбу ҳолатларда, LEBAZARАР етказиб берилмаган товарларни етказиб беришни, LEBAZAR тизимида мижознинг тегишли аризасига биноан товарларни алмаштиришни ташкиллаштиради. Агар ушбу шартлардан бирини бажаришнинг иложи бўлмаса, маблаг ъМижозга 6.1-бандда кўрсатилган тартибда қайтарилади. Шартноманинг 4-бўлими.\nАгар Буюртмани қабул қилиш пайтида Мижоз томонидан бирон бир даъво қилинмаса, у ҳолда товар тўлиқ қабул қилинади ва харидорга тўғри топширилади.\nСотиб олинган Товарларнинг сифати бўйича тўловлар ва товарларни қабул қилишдан кейин юзага келадиган даъволар қуйидаги тартибда кўриб чиқилади:\n1. Қуйидаги тоифадаги товарларни қайтариб олиш фақат олинганидан кейин 2 соат ичида амалга оширилади:\n- сабзавот ва мевалар\n- тухум / сут ва сут маҳсулотлари\n- гўшт ва гўшт маҳсулотлари\n- балиқ ва балиқ маҳсулотлари\n- нон ва нон маҳсулотлари\n- торт ва ширинликлар\n- музлатилган овқатлар\nУшбу муддат охирида LEBAZAR юқоридаги нарсаларни қайтариб бермаслик ҳуқуқига эга.\nБундай ҳолларда буюртмачи товарларни қайтариб берувчига тўғридан-тўғри мурожаат қилиб, "Истеъмолчиларнинг ҳуқуқларини ҳимоя қилиш тўғрисида" ги Ўзбекистон Республикаси Қонунига ва тегишли етказиб берувчининг қоидаларига мувофиқ қайтариб бериш ҳуқуқига эга.\nБошқа тоифадаги товарларни қайтариб бериш, товарларни олгандан кейин 24 соат ичида амалга оширилиши мумкин\n3. Ушбу тоифадаги маҳсулотлар, улар очилганда ва қисман ишлатилганда қайтарилиши ёки алмашиниши мумкин эмас\nШахсий гигиена воситалари.\nПудратчи жавобгар эмас:\nтелекоммуникатсия тармоқларининг алоқа сифати учун, шунингдек, LEBAZAR айби билан бўлмаган телекоммуникатсия хизматларини тақдим этишдаги узилишлар ва носозликлар учун.\nLEBAZAR ва Харидор томонидан учинчи шахслар томонидан етказиб бериладиган (кўрсатилган) телекоммуникатсия хизматларининг узилиши билан боғлиқ бўлган хизматлар узилишлари ва узилишлар учун.\nагар LEBAZAR хизматларининг сифатсизлиги мижоз томонидан таклиф шартларини лозим даражада бажармаганлик натижасида юзага келган бўлса.\nҳар қандай сабабларга кўра Мижоз томонидан этказилган ҳар қандай зарарлар учун, шу жумладан Хизматдан фойдаланиш ёки ундан фойдаланиш имконияти йўқлиги ёки хатолар, камчиликлар, ишдаги узилишлар, функтсияларнинг ўзгариши, нуқсонлар, маълумотлар узатишда LEBAZAR тизимининг ишлашидаги кечикишлар ва бошқалар.\nLEBAZAR тизимининг айби бўлмаган ҳолда юзага келган ҳар қандай (вақтинча ёки қисман) носозликлар, узилишлар, узилишлар ёки фойдаланиб бўлмайдиган ҳолатлар тўғрисида.\nМижоз парол, ИД ёки бошқа маълумотларни ошкор қилиши муносабати билан этказилган зарар учун.\nетказиб бериш шартлари бузилганлиги учун, агар харидор ўзи тўғрисида нотўғри маълумотлар жойлаштирганда Буюртмачини хабардор қилса.\nсотиб олувчи томонидан LEBAZAR.uz веб-сайти орқали нотўғри фойдаланилганлиги учун.\nLEBAZAR, Буюртмачига уч мартадан кўпроқ буюртма қилинган товарни олиш рад этилган тақдирда, Буюртмачига янги Буюртмани жойлаштиришдан бош тортиш ҳуқуқини ўзида сақлаб қолади.\nLEBAZAR, агар у ўз вақтида ва сифатли хизмат кўрсатишга қодир эмас деб ҳисобласа, ҳар қандай мижозга, агар улар аллақачон тўланган бўлса, дарҳол тўланган ҳолда хизмат кўрсатишни рад этиш ҳуқуқини ўзида сақлаб қолади.\nХаридор тақдим этилган маълумотларнинг мазмуни ва аниқлиги учун жавобгардир.\nАгар Томонлар ушбу Битим бўйича мажбуриятларни бажармаганлик ёки лозим даражада бажармаганликлари учун жавобгар эмаслар, агар бундай қобилиятсизлик, агар Томонларнинг назорати остида бўлмаган энгиб бўлмас куч таъсир этган бўлса, хусусан: табиий офатлар, техник носозликлар, ёнғинлар, тартибсизликлар, инқилоблар, ҳарбий ҳаракатлар. расмий равишда юқорида кўрсатилган ҳолатлар таъсири остида бўлган жойларда содир бўлган ҳаракатлар, карантин ёки бошқа офатлар.\nТортишувларни ҳал қилиш\nШартномани бажариш жараёнида юзага келадиган барча низолар Битим Томонлар томонидан музокаралар орқали олдиндан кўриб чиқилади.\n* Келишувга эришилмаган тақдирда низолар Ўзбекистон Республикасининг амалдаги қонунчилигида белгиланган тартибда кўриб чиқилади •\n* Мазкур шартномада назарда тутилмаган барча ишларда шартнома тарафлари Ўзбекистон Республикасининг амалдаги қонунчилигига амал қилади.\n* LEBAZAR Ўзбекистон Республикаси қонунчилигига мувофиқ харидор ҳақидаги шахсий маълумотларнинг хавфсизлигини таъминлаш мажбуриятини олади ва шартнома бажарилишига алоқадор бўлмаган учинчи шахсларга харидорнинг маълумотларини тегишли махфийлик режимига риоя қилмасдан хабар қилмайди.\n* Ушбу оферта шартларида шартнома тузиш ҳамда тузилган LEBAZAR шартномасини тўғри бажариш мақсадида харидор LEBAZAR ва LEBAZAR ваколатига эга бўлган шахсларга ўз шахсий маълумотларини қайта ишлашга розилик беради. LEBAZAR шахсий маълумотларнинг махфийлигини таъминлаш мажбуриятини олади.\n* Харидор хабардор ва шартнома тузиш ва ижро этиш мақсадида, харидорнинг шахсий маълумотлари курерлик хизматларига махфийлик шароитида LEBAZARГА ўтказилиши мумкинлигига рози.\n* LEBAZAR харидор билан телефон орқали музокаралар олиб бориш ҳуқуқига эга •\nИНТЕЛЛЕКТУАЛ МУЛКНИ ҲИМОЯ ҚИЛИШ.\n* LEBAZAR сайтида жойлаштирилган барча матнли маълумотлар ва график тасвирлар LEBAZAR мулки ҳисобланади. Бундай ахборот ва/ёки тасвирларнинг учинчи шахслар томонидан LEBAZAR розилигисиз фойдаланиш LEBAZAR ҳуқуқларининг бузилиши ҳисобланади ва Ўзбекистон Республикасининг амалдаги қонунчилигида назарда тутилган жавобгарликка олиб келиши мумкин.\n* Харидор ва LEBAZAR ўртасидаги муносабатларга, ушбу шартномада тартибга солинмаган жойларида Ўзбекистон Республикаси қонунчилиги қўлланилади.\n* Харидор LEBAZAR тизимида харидорни рўйхатга олишда, шу жумладан LEBAZAR тизимида "шахсий маълумотлар тўғрисида"ги Ўзбекистон Республикаси қонунида назарда тутилган ҳаракатларни амалга оширишда харидор томонидан кўрсатилган шахсий маълумотларни қайта ишлашга розилик беради.\n* LEBAZARГА харидор томонидан саволлар ва шикоятлар келиб тушган тақдирда, у уларни қуйидаги усуллардан бири билан эълон қилиши мумкин:\n* LEBAZAR 71 200 11 12 телефон рақамига қўнғироқ қилинг;\n* почта орқали қуйидаги манзилга ёзма равишда LEBAZAR: 100115, Тошкент шаҳри, Чилонзор тумани, 1-квартал, 6-уй.\n* LEBAZAR манзилига электрон хат юбориш: инфо@LEBAZAR.uz\n* LEBAZAR ушбу оферта матнини янги таҳрирдаги сайтга жойлаштириш орқали исталган вақтда ушбу оферта шартларига ўзгартириш киритиш ҳуқуқига эга www.LEBAZAR.uz. таклифлар матни сайтда янги таҳрирда жойлаштирилган санадан бошлаб харидорлар ва учинчи шахслар учун ўзгаришлар кучга киради www.LEBAZAR.uz LEBAZAR ёки таклифда кўрсатилган сана.\n* Товарларни етказиб беришдан тушадиган барча солиқлар, бошқа мажбурий тўловлар Агент томонидан мустақил равишда тўланади. LEBAZAR Агент солиқ ва бошқа мажбурий тўловларни тўламаганлиги учун жавобгар эмас.\n* Сайт бўлими www.LEBAZAR.uz "LEBAZAR тўлови ва хизматлари" офертанинг ажралмас қисми ҳисобланади.


Зидан "Бетис" билан ўйин ҳақида: Ҳакамлар иши ҳақида гапирмайман. "Реал" янада кучли бўлиши мумкин ва бўлади ҳам\n"Реал" клуби бош мураббийи Зинедин Зидан Испания чемпионатининг 3-тур "Бетис" жамоасига қарши ўйин (3:2) ҳақида фикр билдириб ўтди.\n"Биз янада кучли бўлишимизни биламиз ва буни амалга оширамиз ҳам. Ўйинни яхши бошладик, бироқ 15 дақиқа ўтиб гол уриб секинлашдик. Биз олдинга ҳаракат қилганда ва ўйин натижасини ўзгартиришда яхшироқ ўйнаймиз.\nУлар биринчи битта гол уришди, кейин эса бирданига иккинчиси, бироқ биз иккинчи бўлимда яхши ҳаракат қилдик, ўйинчилар эса ғалабага охиргача ишонишди.\nМағлубиятга учраётганингда ўйин натижасини ўзгаритиш қийинроқ кечади, бироқ бу жуда ҳам муҳим. Бизда кўп вазиятлар бўлди, учта ва ундан кўпроқ гол уришимиз мумкин эди. Ўз ўйинчиларимиздан фахрланаман. Шу тарзда давом этишимиз керак.\nҲакамлик учун арбитр жавоб беради, бу саволлар бўйича у хўжайин. Мен ҳакамлар ишини ҳеч қачон муҳокама қилмаганман ва бугун ҳам буни режалаштирганим йўқ.\nБиз илк икки ўйинни ғалаба билан якунлаган рақибга қарши бор кучимиз билан ўйнадик. Бизга оғир бўлди, бироқ керакли натижага эришганимиздан мамнунман.\nКуртуанинг сэйвлари натижага таъсир қилди. Бу биринчи маротаба рўй бераётгани йўқ. Биз унинг нимага қодир эканлигини биламиз ва унинг ўйинидан мамнунман.\nМавжуд таркибдан кўнглим тўқ. Яхши мавсум ўтказишга ҳаракат қиламиз", - дейди Зидан.\nБетис Зинедин Зидан Испания чемпионати Реал Мадрид


«BAT-FIND INFORM SERVICE» Х/К АХБОРОТ – МАЪЛУМОТ ХИЗМАТИ\nСайт тест тизимида ишламоқда.\nХозирда сайтдан фойдаланувчилар: 1\nҲамиша ёдимизда ва қалбимизда яшаётган мархум яқинларимизга бағишланади.\nДафн этиш жойлари рўйҳати\n+998 90 210 25 52\nНаъфинг агар ҳалққа бешакдур, билки, бу наъф ўзингга кўпракдур.\n— Алишер Навоий\nСен сўзла ўғлингга отанг ҳақида,Сен сўзла қизингга онанг ҳақида, Кун ўтиб сўйларлар набираларга, Ўғил-қизинг ҳам сенинг ҳақингда.\nОта қабри бошида ким- одам билур, Она қабри бошида ким- олам билур.\nҚалбда яшаса амал, ҳидоят, Қабрда ҳам яшар, берар кифоят.\nҚайғуда сен кезгил қабристон, Шодликда ҳам келгил қабристон. Кирмай бошинг сари зимистон, Олгил сабоқ бу ер - дабистон (мактаб).\nКим қабрда ётибди чиқармасдан сас, тинч қўйингиз руҳини, тинч қўйингиз. Бас!\nБилгин сен- ўтмишни худо қайтармас, аммо, қилсанг тавба ҳам бесамар кетмас.\nКимгадир боғи жаннатдан бир боғ эрмиш қабр, Кимгадир чоҳи дўзаҳдан бир чоҳ эрмиш қабр.\nОта-она руҳин шод қил, яна, ётган масканин обод қил.\nМарҳум яқинлар, аввало, ота- оналарни айрим кунларда эмас, ҳамиша ва ҳар онда ёд айламоқ лозимдур.\nФарзандлар дуоси марҳум ота-оналарнинг охират даражасини кўтаради.\nПогода в АндижанеПогода в НаманганеПогода в Нукусе\nБарча сайтга ташриф буюрувчилар тест учун маълумот киритиб кўришлари мумкин. Маълумотларни доимий сақлаш тегишли тўлов асосида амалга оширилади.\nКим Кимдир Кимович 18-май 1955 йилда Петербург шаҳрида туғилган. Москва Кончилик институтида тахсил олган. Узоқ йиллар Фарғона тоғ-кончилик комбинатида турли лавозимларда ишлаган. Қатор мукофотлар эгаси. Ким Кимдир Кимович 2015 - йилдан бери Андижон Кончилик коллежида ёш мутахассислар тайёрлаш ишига ҳисса қўшиб келаётган эди. 2018 йил 10-июл куни бевақт ўлим етук мутахассис, фидойи инсонни орамиздан олиб кетди. Биз дўстимизнинг оила аъзоларига чуқур таъзия билдирамиз. Унинг хотираси қалбимизда узоқ вақт сақланиб қолади. Марҳумнинг дўстлари.\n2018 йил 10 июл\nZarafshon maxalla Zarafshon ko'cha 9 uyda yashagan, Bu yillar davomida maxalla fuqarolar raisi bo'lib ishlagan. O'nlab ilmiy -amaliy kitoblar yaratgan va Fizika rivojiga o'z hissasini qo'sha olgan. Marxumning joyi jannatda bo'lsin, yaqinlariga esa sabr tilaymiz.\n25-sentabr 2010 yil\n15-dekabr 2010 yil\n15-noyabr 2010 yil\nЎзбекистон Республикаси ҳудудидаги дафн этиш жойларида дафн этилган марҳум яқинларнинг дафн маълумотларини қайд этиш бўлими\nМарҳумнинг меҳнат ва ижтимоий фаолияти, умр мазмунини қайд этиш бўлими.\nАждод орасида етишиб чиққан улуғ кишиларнинг ҳаёт йўли ва ўзига ҳос ҳислат ҳамда фазилатларини қайд этиш бўлими.\nЎз аждодлари келиб чиқиши тарихини шажара тарзида қайд этиш бўлими.\nТашкилот ва жамоаларнинг фаҳри бўлган марҳум - мўътабар инсонлар ва улар ҳақидаги маълумотларни қайд этиш бўлими\nСАЙТИМИЗГА ХУШ КЕЛИБСИЗ.\nЎйлаймизки сизга сайтимиздаги маълумотлар ёқади деган умидамиз.\nДунё яратилибдики миллионлаб одамлар туғилган, яшаган ва вафот этган. Кимнингдир номи, қилган ишлари асрлар оша яшаса, кимнингдур номи буткул унутилган.Сабаби эса авлоднинг аждодлари ёдига, хотирасига муносабатида. Ҳозирда ҳам жамиятимизда аждодлари ҳақидаги маълумотларни, етти пуштини биладиганлар кўпми? Нафақат марҳум боболари, балки, марҳум оталари қабрини излаётганлар қанча? Билган ва эсда қолган маълумотларни ёш авлодга қандай етказиш мумкин? http//ajdodlaryodi.uz бунга кўмак беради!\nАндижон тумани, Хартум ҚФЙ, Гузар МФЙ Мактаб кўча.\n2014-2018 © «BAT-FIND INFORM SERVICE» хусусий корхонаси ALL RIGHTS RESERVED.


НАВОИЙ ВИЛОЯТИДАГИ КЎП ЙИЛЛИК ДАРАХТ ТУРЛАРИ ЭКОЛОГИЯ ХОДИМЛАРИ ТОМОНИДАН ЎРГАНИЛДИ — Navoiy viloyati ekologiya va atrof muhitni muhofaza qilish boshqarmasi\nНАВОИЙ ВИЛОЯТИДАГИ КЎП ЙИЛЛИК ДАРАХТ ТУРЛАРИ ЭКОЛОГИЯ ХОДИМЛАРИ ТОМОНИДАН ЎРГАНИЛДИ\nTahrir vaqti Июл 13, 2020\nЎзбекистон Республикаси Вазирлар Маҳкамасининг 2019 йил 17 январдаги “Давлат ўрмон фондига кирмайдиган ерларда дарахтлар ва буталардан фойдаланишни тартибга солиш ва улардан фойдаланиш соҳасида руҳсат бериш тартибини янада такомиллаштириш тўғрисида”ги 43-сонли қарори талабларини бажарилиши юзасидан Навоий вилояти Экология ва атроф муҳитни муҳофаза қилиш бошқармасининг инспекторлари томонидан кўп йиллик дарахт турлари ўрганилди. Навоий вилоят худудидаги Қизилтепа тумани , Хатирчи тумани, Кармана тумани, Нурота тумани, Навбаҳор туманларида 10 туп 100 ёшдан ошган чинор, 17 туп 300 ёшдан ошган тут, 3 туп 110 ёшдан ошган акация ва 2 туп 150 ёшдан ошган арча кўп йиллик дарахтлари давлат назоратига олинди.\nЧинор дарахтлар ичида ўзининг узоқ йил яшаши, ҳаттоки шўр тупроқда ҳам ўса олувчи, шу билан биргаликда, доривор дарахтлар сарасига киради.\nЧинор ишқорли тупроқда яхши ўсиб, тутунга бурканган шаҳар шароитида айнан булғанган ҳавони тозалашга хизмат қилади. Чинор узоқ йил яшаши билан кўпгина бошқа дарахтлардан ажралиб туради. Юртимизда ҳам ёши мингдан ошган чинорлар мавжуд.\nЧинор экологик офатларга чидамли дарахт. Бугунги кунда дунё бўйлаб унинг 10 та тури мавжуд. Дарахт кўчатлари март ойининг охири-апрель ойининг бошларида қуёш тушиб турадиган, очиқ жойларга экилади. Кўчатлар тутиб кетмагунига қадар суғорилиб туриши лозим. Фақат қаттиқ қурғоқчиликдагина улар суғоришга муҳтождир.\nЧинорнинг даволовчи хусусиятларини Ибн Сино ўзининг “Тиб қонуни” асарида ҳам ёзиб қолдирган. Замонавий тадқиқотлар чинор дарахти пўстлоғида тритерпеноидлар, ситостеринни, баргида фенолкарбон кислота, гидролизлатилганда п-кумар, қаҳва, флавоноидлар, антоцианлар, цианидин, дельфинидинни топишган. Мевасида ситостерин, юқори алифатик углеводород п-гептриаконтан, юқори алифатик спиртлар мавжуд. Буларнинг барчасидан фармоцевтикада самарали фойдаланилади. Томирининг қайнатмаси қон кетишни тўхтатувчи ва илон чаққанда шифо ҳисобланади. Ёш пўстлоқлар қайнатмаси саратонни олдини олади. Улар сирка қўшиб қайнатилса диарея, дизентерия, грипп, тиш оғриғини олдини олишга қодир. Баргларининг димланмаси билан кўз чайқалса конъюнктивлар шифо топади,ичилса саратоннинг олдини олади\nТут шираси қонни тозалаш, қонни кўпайтириш мақсадида ҳам кенг қўлланган. Баргининг қайнатмаси эса ангина ва бошқа шамоллаш касалликларида иситмани туширувчи, чанқоқни қолдирувчи восита сифатида қўлланилган. Тутни овқатланишдан олдин истеъмол қилиш лозим, шунда ошқозонга унинг зарари тегмайди.


Озарбайжон нефтга қарамликдан воз кечишни режалаштирмоқда\n10:41 / 18.07.2016\nОзарбайжон саноати тараққий этган индустриал мамлакат бўлиб, иқтисодиётида нефть ва газ, нефтни қайта ишлаш, кимё, машинасозлик, тоғ-кон саноати ва рангли металлургия катта ўрин тутади. Озарбайжон иқтисодиётида нефть тармоғи етакчи ўринлардан бирини эгаллаб келади. Аммо сўнгги вақтларда нефть тармоғидан бошқа соҳаларни ривожлантириш масаласига алоҳида эътибор қаратилмоқда. Кўрилаётган чора-тадбирлар натижасида бу борада маълум ютуқлар қўлга киритилди. Ҳукумат олдида турган муҳим вазифалардан бири иқтисодиётнинг нефтга бўлган қарамлилигини бартараф этиб, қишлоқ хўжалиги билан шуғулланадиган минтақаларни ривожлантиришдан иборатдир. Айни дамда қишлоқ хўжалиги нефть ва қурилиш тармоқларидан сўнг учинчи ўринни эгаллаб турибди. Озарбайжон қишлоқ хўжалиги мамлакат иқтисодиётининг таркибий қисмларидан бири бўлиб, унинг ҳиссасига ялпи ички маҳсулотининг 5,7 фоизи тўғри келади. Нефтдан бошқа тармоқларнинг мамлакат иқтисодиётидаги улуши йил сайин ортиб бормоқда. Бу, ўз навбатида, Озарбайжоннинг халқаро майдондаги обрўсининг янада кўтарилишига сабаб бўлмоқда. Бироқ жаҳон иқтисодиётида кузатилаётган инқироз, жумладан, нефть нархининг кескин тушиб кетгани Озарбайжон макроиқтисодий ва молиявий барқарорлигига қисман бўлса-да таъсир кўрсатгани аниқ. Шу сабабли республика раҳбарияти дунёдаги глобал иқтисодий инқирозларнинг республика иқтисодиётига таъсирини камайтириш, глобал таҳдидларнинг олдини олиш ва унга мослашиш мақсадида бир қатор чора-тадбирларни кўрмоқда. Мана шу мақсадларни амалга ошириш йўлида иқтисодий инқироз чуқур таҳлил қилинмоқда, кенг қамровли ислоҳотлар олиб борилмоқда. Макроиқтисодий барқарорликни ушлаб туриш ва миллий иқтисодиётни рақобатбардош маҳсулотлар ишлаб чиқаришга мослаштириш йўлида амалга оширилаётган ишлар таҳсинга лойиқ. Республика иқтисодиётини ривожлантириш йўлида сармоявий муҳитни яратиш йўлида бир қатор ишлар ҳаётга татбиқ этилмоқда. Бунинг учун тадбиркорларнинг ўз ҳуқуқларини ҳимоя қилишлари, банк тизими ишончлилигини таъминлаш борасида кенг қамровли тадбирлар амалга оширилмоқда. Нефть нархининг ўзгариб бораётгани Озарбайжонни безовта қилмасдан қолмайди. Президент Илҳом Алиев Осиё Тараққиёт банки Кенгашининг йиғилишида сўзлаган нутқида нархларнинг ўзгариши Озарбайжон учун чақириқ эканини билдирди. Айни дамда ҳукумат Ахборот-коммуникация технологиялари ва қишлоқ хўжалигини ривожлантиришга қарор қилди. Келажакда мамлакат аҳолини 100 фоиз Озарбайжоннинг ўзида етиштириладиган қишлоқ хўжалик маҳсулотлари билан таъминлашни режалаштирган.\nМакроиқтисодий ва молиявий барқарорликни янада мустаҳкамлаш мақсадида Озарбайжонда Молиявий Барқарорлик Кенгаши ташкил этиладиган бўлди. Бу борадаги фармон жума куни республика президенти Илҳом Алиев томонидан имзоланди.\nМолиявий Барқарорлик Кенгашига бош вазир Артур Расизаде раислик қилади. Кенгаш аъзолигига президентнинг иқтисодий ислоҳотлар бўйича маслаҳатчиси Натиг Амиров, молия вазири Самир Шарифов, иқтисодиёт вазири Шахин Мустафаев, Марказий банк раиси Эльман Рустамов, Молиявий бозорлар устидан назорат палатаси директорлар кенгашининг раиси Руфат Асланли ва Давлат нефть жамғармаси (SOFAZ) ижрочи директори Шахмар Мовсумов киритилди.\nКенгаш котибиятини шакллантириш Марказий банкка юклатилди. Эндиликда бир ой мобайнида мазкур Кенгаш молия-кредит тармоғидаги вазиятни таҳлил қилиши керак. Шунингдек, халқаро тажриба ва стандартлар асосида қонунчилик базасини экспертиза қилади. Таклифлар кейинчалик мамлакат президентига тақдим қилинади. Кенгаш макроиқтисодий ва молиявий барқарорликни таъминлаш мақсадида мунтазам равишда тадбирлар ўтказиб туриши белгилаб қўйилди. Президент фармонида тадбирларни ўтказишда маҳаллий ва хорижий мутахассислар, таҳлилчилар, халқаро ташкилотлар ва корхоналар, илмий муассасалар ҳам жалб қилиниши, ишчи гуруҳлари ташкил этилиши таъкидланади.\nМИБ электр энергияси ва газ учун ортиқча тўловни қандай қайтаради?\n16:28 / 21.09.2018\nЎзбекистонда нефть ва кўмир қазиб олиш суръатлари пасаймоқда\n12:46 / 20.09.2018


Sunday, 27 March 2016 12:08\nОлдин ҳам таъкидлаб ўтганимиздек, Ҳофиз ҳаммаёқни вайронага айлантирган мўғуллар ҳукмронлиги инқирозга учраб, майда хонликлар ўртасидаги ўзаро тожу тахт талашлари авж олган, бундан халқнинг тинкаси қуриб, аҳволи хароб бўлган бир даврда яшаб ижод этди. Унинг даврида Шероз 5 марта ана шундай жанглар гирдобига тортилиб, ўзи вайрон, халқи қатли ом қилинди. 50 йил (1338—1388) мобайнида 6 марта подшоҳ алмашганлиги ҳам шоир яшаган даврнинг нотинчлигини кўрсатади. Бу нарса унинг ижодига таъсир этмаслиги мумкин эмас эди. Маъшуқа таъриф-тавсифи, висол лаззати-ю, ҳижрон ҳасратини тараннум этиш воситаси бўлган ғазалга Ҳофиз ижтимоий мавзулар, фалсафий фикр-мулоҳазаларни омухта қилди. У ишқ аталган улкан ва бепоён мавзу ичига Олам ва Одам дардини, ўз даврининг ўткир ижтимоий муаммоларини дадил олиб кирди ва маҳорат билан шеърга солди. Ҳофизни Ҳофиз қилган нарса аслида шу.\nШоир инсоннинг орзу-интилишлари, қувончу қайғуси, дарду ташвишлари, муҳаббати, фикру ўйларини авж пардаларда куйлаш билан адабиётнинг асосий объекти инсон эканлигини амалда исботлади. Шунинг учун ҳам, мана, VII асрдирки, унинг шуҳрати заррача камайган эмас, билъакс, кундан-кунга ортиб борди ва бундан кейин ҳам шоир ижодига бўлган қизиқиш сўнмаслиги шубҳасиз.\nХожа Ҳофиз ҳаёти ҳақидаги тасаввурларимиз тазкиралар маълумотларига асосланиб, уларнинг ҳам кўпгина қисми бир- бирини қайтардади. Баъзида эса тарихий маълумотлар ривоят тарзида оғиздан- оғизга ўтиб, афсона тусини олади.


Икки эшик ораси. Ўткир Ҳошимов 12.07.2018 11:00\nТанловнинг иккинчи куни Сиз билан ўзбек адабиёти дурдоналаридан бири, инсонлар тақдири ва инсон умрининг мураккаблиги зўр маҳорат билан тасвирланган Ўткир Ҳошимовнинг “Икки эшик ораси” романи юзасидан саволларга жавоб қидирамиз.\nТанловнинг биринчи китоби - Антуан де Сент–Екзюперининг ўша машҳур "Кичкина шаҳзода" асари! 11.07.2018 10:56\nАлоҳида сайёрада атиргул билан бирга яшайдиган тилла сочли бола ҳақидаги ушбу асарни ўқимаган ёки у ҳақида эшитмаган одам бўлмаса керак.\n2018 йил 11 июль куни “Китобхонлар клуби”нинг навбатдаги машғулоти бўлиб ўтди. Тадбирда Фридрих Шиллернинг “Макр ва муҳаббат” асари муҳокама қилинди.\nОнлайн викторина! 09.07.2018 08:38\n“Телефон ўйнаб, интернет титкилайвермасдан, китоб ўқисанг бўлмайдими?”\n- Мен иккисини ҳам уддалайман, қаранг онлайн савол-жавобда, ютсам китоб совға қилишади!\n“Китобхонлар клуби”нинг навбатдаги машғулоти бўлиб ўтди. 04.07.2018 16:18\n2018 йил 4 июль куни “Китобхонлар клуби”нинг навбатдаги машғулоти бўлиб ўтди. Унда қирғиз халқининг улуғ ёзувчиси Чингиз Айтматовнинг “Жамила” қиссаси ўрганилди.\n2018 йил 27 июнь куни Аҳмад Фарғоний номидаги вилоят ахборот-кутубхона маркази хорижий тиллардаги адабиётлар ўқув залида “Ўз хатоларини тан олиш керакми?” мавзусида мунозара бўлиб ўтди.\nЯнги китоб тақдимоти 25.06.2018 14:11\nАҳмад Фарғоний номидаги вилоят ахборот-кутубхона марказида Ўзбекистонда хизмат кўрсатган журналист Муҳаммаджон Обидовнинг “Журналист суриштируви: тажриба ва таҳлил” номли китоби тақдимотига бағишланган тадбир бўлиб ўтди.\n2018 22 июнь куни Фарғона вилояти АКМ умумий ўқув зали секторида 26 июнь Халқаро гиёҳвандликка қарши курашиш куни муносабати билан “Гиёҳвандлик-хавфли иллат” мавзусида маънавий-маърифий тадбир бўлиб ўтди.\nСоғломлаштириш маркази тарбияланувчилари кутубхонада 22.06.2018 11:41\nФарғона шаҳрида жойлашган 11-умумий ўрта таълим мактабида ташкил қилинган “Қувонч” ёзги соғломлаштириш маркази тарбияланувчилари вилоят ахборот-кутубхона маркази фаолияти билан яқиндан танишдилар.


Қашқадарёга борган Президент, вазирга ўринбосар бўлган ҳоким ва сотилаётган «Қизилқумцемент» — кунлик дайжест – Kommers.uz\nТаҳлил\t23:00 | 25.12.21\nҚашқадарёга борган Президент, вазирга ўринбосар бўлган ҳоким ва сотилаётган «Қизилқумцемент» — кунлик дайжест\nЯқин соатларда 2021 йилнинг 25 декабрь санаси ҳам поёнига етади. Якунланаётган кун Ўзбекистон ва жаҳон ахборот майдонида қайноқ янгиликларга бой бўлди. Kommers.uz уларнинг энг сараларини битта дайжестга тўплади.\nHuawei’дан «ақлли» кўзойнак\nHuawei ўзининг биринчи «ақлли» кўзойнагини намойиш этди. Маълум қилинишича, Huawei компанияси ўзининг HUAWEI X GENTLE MONSTER Eyewear II деб номланган «ақлли» кўзойнагини тақдим этган. Бу бренд тарихидаги биринчи шундай маҳсулотдир.\nЯнги маҳсулотнинг ўзига хос хусусияти шундаки, унинг линзалари олинади — улар магнит билан дастакларга бириктирилган умумий модулга бирлаштирилган. Линзалар қуёшдан ҳимоя қилувчи ёки рецепт бўйича линзалар бўлиши мумкин. Шунингдек, рамка учун бир нечта дизайн вариантлари мавжуд.\nҚайд этилишича, дастакларга қурилманинг динамиклари ва микрофонлари, шунингдек, электроника учун батареялар ўрнатилган. «Ақлли» кўзойнаклар PX4 стандарти бўйича намликдан ҳимояланган ва қайта зарядланмасдан ишлаш муддати 16 соатгача. Кўзойнак компаниянинг HarmonyOS операцион тизими асосида ишлайди.\nВазирга ўринбосар бўлган ҳоким\nМирзоҳид Убайдуллаев Иқтисодий тараққиёт ва камбағалликни қисқартириш вазирининг ўринбосари — Маҳаллабай ишлаш ва тадбиркорликни ривожлантириш агентлиги директори лавомизимига тайинланди. Бу ҳақда вазирлик матбуот хизмати Kommers.uz’га хабар берди.\nМирзохид Убайдуллаев 1976 йилда Фарғона вилояти Фарғона шаҳрида туғилган, маълумоти олий. 1999 йилда Фарғона политехника институтини тамомлаган. Шунингдек, Ўзбекистон Вазирлар Маҳкамаси ҳузуридаги Олий бизнес мактабида таҳсил олган.\nУ ўз фаолиятини 1999 йилда Фарғона шаҳар Қиргули туман ҳокимлиги молия бўлими буджет бўйича иқтисодчиси сифатида бошлаган. 2005 йилдан Фарғона вилояти Ғазначилик бошқармаси тизимида турли лавозимларни эгаллаб келган.\nУбайдуллаев 2014-2015 йилларда Фарғона вилояти ҳокимлиги молия бошқармаси бошлиғи, 2015- 2016 йилларда Ўзбекистон Республикаси Олий Мажлиси Қонунчилик палатасининг Буджет ва иқтисодий ислоҳотлар қўмитаси раисининг ўринбосари лавозимида ишлаб келган.\nУ 2016-2020 йилларда Фарғона вилояти Марғилон шаҳар ҳокими, 2020-2021 йилларда Фарғона вилояти ҳокимининг молия-иқтисодиёт ва камбағалликни қисқартириш масалалари бўйича биринчи ўринбосари — вилоят иқтисодий тараққиёт ва камбағалликни қисқартириш бош бошқармаси бошлиғи лавозимида фаолият юритган.\nМирзоҳид Убайдуллаев тайинловга қадар Фарғона вилояти Фарғона шаҳри ҳокими лавозимида ишлаган.\nЯнги тўлов тизими\n«Трансчегаравий пул ўтказмаларини таъминлаш бўйича тўлов тизимини ташкил этиш чора-тадбирлари тўғрисида»ги Ҳукумат қарори қабул қилинди. Қарорга мувофиқ, хориждан Ўзбекистонга трансчегаравий пул ўтказмаларини амалга ошириш мақсадида Ташқи иқтисодий фаолият миллий банки (Ўзмиллийбанк) негизида «Ягона трансчегаравий пул ўтказмалари» тўлов тизими ташкил этилади.\nҚайд этилишича, мазкур тўлов тизими бир қатор аппарат ва дастурий-техник воситаларни ўзида мужассам қилган тизимли платформа бўлиб, унинг иштирокчилари (кредит ташкилотлари) учун вакиллик ҳисобварақлари орқали трансчегаравий ўтказмалар бўйича ҳисоб-китобларни амалга оширади.\n«Азия-Инвест Банк» АЖ (Москва шаҳри) ушбу тўлов тизими орқали амалга оширилган трансчегаравий ўтказмалар бўйича Россия Федерациясидаги ҳисоб-китоб банкларидан бири ҳисобланади.\nПилла етиштирувчилар учун субсидия\nЎзбекистонда ҳукумат қарори билан Пилла етиштирувчи жисмоний шахсларга улар томонидан етиштирилган пилла (ҳўл пилла) ҳосили учун субсидия ажратиш тартиби тўғрисидаги низом тасдиқланди. Низомга кўра, 2022 йил 1 январдан 2025 йил 1 январгача пилланинг ҳар килограмми учун 5 минг сўм субсидия берилади.\nТашқи савдо айланмаси таркиби\nЎзбекистоннинг 11 ойдаги ташқи савдо айланмаси 37,9 миллиард долларни ташкил этди. Маълумотларга кўра, 2021 йилнинг январь-ноябрь ойларида экспорт ҳажми 15,5 миллиард долларга етган. Ташқи экспорт таркибида юқори улушга эга бўлган асосий турлар қуйидагилардан иборат:\nсаноат маҳсулотлари — 4 миллиард доллар;\nхизматлар — 2,3 миллиард доллар;\nозиқ-овқат маҳсулотлари ва тирик ҳайвонлар — 1,2 миллиард доллар;\nкимёвий маҳсулотлар — 1 миллиард доллар;\nминерал ёқилғилар ва мойлаш маҳсулотлари — 821 миллион доллар;\nтурли тайёр маҳсулотлар — 708 миллион доллар;\nмашина ва асбоб-ускуналар — 617 миллион доллар;\nноозиқ-овқат маҳсулотлари — 475 миллион доллар.\nБундан ташқари, импорт 22,4 миллиард долларни ташкил этган. Шундан:\nмашина ва транспорт асбоб-ускуналари — 7,4 миллиард доллар;\nсаноат маҳсулотлари — 4,2 миллиард доллар;\nкимёвий маҳсулотлар — 3,3 миллиард доллар;\nозиқ-овқат маҳсулотлари — 2,2 миллиард доллар;\nхизматлар — 1,5 миллиард доллар;\nтурли тайёр маҳсулотлар — 1,2 миллиард доллар;\nминерал ёқилғилар ва мойлаш маҳсулотлари –1,1 миллиард доллар;\nноозиқ-овқат маҳсулотлари – 1,1 миллиард доллар.\nҚашқадарёга борган Президент\nПрезидент Шавкат Мирзиёев Қашқадарё вилояти Ғузор туманида янги бунёд этилган Uzbekistan GTL заводини очиб берди. Президент матбуот хизматининг ёзишича, завод йилига 3,6 миллиард метр куб табиий газни қайта ишлаб, 307 минг тонна авиакеросин, 724 минг тонна дизель ёқилғиси, 437 минг тонна нафта, 53 минг тонна суюлтирилган газ тайёрлаш қувватига эга. Яна шундай технологик имконият борки, мажмуа бешта режимда ишлай олади. Қайси маҳсулотга кўпроқ буюртма бўлса, шунга мослашиб, ўша товар ҳажми оширилади.\nШўртан газ-кимё комплекси учун қўшимча мажмуа\nШавкат Мирзиёев Шўртан газ-кимё мажмуасининг ишлаб чиқариш қувватларини 3 бараварга кенгайтириш бўйича яна бир янги мажмуа қурилиши таъкидлади. Маълум қилинишича, янги қуриладиган ушбу корхонада GTL заводида ишлаб чиқариладиган 430 минг тонна нафтани қайта ишлаш ҳисобига, йилига 380 минг тонна полиэтилен ва полипропилен тайёрланади. Яна мингга яқин янги иш ўринлари яратилади.\nЎзбекистондаги энг йирик цемент заводи — «Қизилқумцемент» корхонасининг устав капиталидаги 86,9 фоиз акциялар пакетини хусусийлаштиришга тайёрлаш жараёни бошланди.\nМаълум қилинишича, Ўзбекистон Президентининг 2020 йил 27 октябрдаги «Давлат иштирокидаги корхоналарни ислоҳ қилишни жадаллаштириш ҳамда давлат активларини хусусийлаштиришга оид чора-тадбирлар тўғрисида»ги фармони доирасида «Қизилқумцемент» корхонаси устав капиталидаги 86,9 фоиз акциялар пакетини хусусийлаштиришга тайёрлаш ва тўлиқ хусусий секторга сотиш кўзда тутилган.\nФармонда белгиланган вазифалардан келиб чиқиб, Давлат активларини бошқариш агентлиги ҳузуридаги UzAssets инвестиция компанияси ва «Қизилқумцемент» томонидан корхона жорий ҳолатининг комплекс таҳлилини (due diligence) ўтказиш мақсадида Deloitte халқаро консалтинг компанияси маслаҳатчи сифатида жалб этилган.


ВАЗИР ЎРИНБОСАРИ КАТТАҚЎРҒОНДА » "Kattaqo'rgon haqiqati" газетаси\nВАЗИР ЎРИНБОСАРИ КАТТАҚЎРҒОНДА\nДолзарб мавзу / Tumanda bugun 17-авг, 12:59 199 0\nКуни кеча Ўзбекистон маҳалла ва оилани қўллаб-қувватлаш вазирининг биринчи ўринбосари Гулнора Маъруфова Каттақўрғон туманида бўлди.\nВазир ўринбосари тегишли масъуллар ҳамроҳлигида "Обод ва хавфсиз маҳалла" тамойили асосида туманда олиб борилаётган ишларнинг аҳволини “Мундиён” маҳалласи мисолида кўриб чиқди. Ўрганиш давомида аниқланган камчиликлар атрофлича муҳокама қилиниб, уларни бартараф этиш бўйича келгусида амалга оширилиши лозим бўлган вазифалар белгилаб олинди.\nБундан ташқари, меҳмон тумандаги “Боғот” маҳалласида ижтимоий ёрдамга муҳтож бўлган хотин-қизларга берилган ва янгитдан қуриб берилаётган 2-3 хонали яшаш уйларининг қурилиш жараёни билан яқиндан танишди.\nШунингдек, Вазир ўринбосари туман миқиёсидаги йўлларда олиб борилган кенг қамровли таъмирлаш-асфальтлаш ишларини кўздан кечирди ва бу борада олиб борилаётган ишларга юқори баҳо берди.\nГулнора Маъруфова туман маҳалла ва оилани қўллаб қувватлаш бўлимида ҳам бўлиб, бўлимнинг жорий таъмирланган биноси, унинг моддий техник базаси, бўлим ишчиларининг иш жараёни ва юритилаётган ҳужжатларнинг аҳволи ҳамда пандемия даврида юритилаётган “Темир дафтар” юзасидан қилинган ишларни кўздан кечирди. Туманда хотин-қизларни ҳар томонлама қўллаб-қувватлаш, улар билан мақсадли ишларни ташкил этиш, оилаларда маънавий-ахлоқий муҳитни мустаҳкамлаш ва соғломлаштириш мақсадида ташкил этилган “Аёллар ижтимоий мослашув маслаҳат маркази” фаолияти билан танишди. Аниқланган камчиликларни бартараф этиш бўйича тегишли топшириқ ва кўрсатмалар берди.\nВазир ўринбосари Г.Маъруфова туманимизда ҳар жабҳада амалга ошириб келинаётган кўзни қувонтирадиган ишлар билан танишар экан, бу ишларнинг бошида турган туман ҳокими Аъзамхон Бахрамовга ўз миннатдорчилигини билдирди.\nҲа, шуни тан олиб айтиш керак, охирги уч йилда Каттақўрғон туманида ҳеч бир соҳа эътибордан четда қолмаяпти. Ҳар соҳада ўзига хос, кенг қамровли ислоҳотларнинг изчил олиб борилишини халқимизнинг турмуш даражаси кун сайин яхшиланиб бораётганидан ҳам яққол кўришимиз мумкин. Бу эса албатта, меҳнаткаш халқимизга эртанги кунга ишонч билан қарашига пойдевор бўлмоқда.


“Ватанпарвар” ташкилоти энг яхшиларни тақдирлади / Olamsport.com\n10 мар 07:56\n“Ватанпарвар” ташкилоти энг яхшиларни тақдирлади\nТеглар : ВатанпарварЎзбекистонТошкент\nДастлаб Ўзбекистон мудофаасига кумаклашувчи Ватанпарвар ташкилоти марказий кенгаши раиси ўринбосарлари Шарифжон Мўминжонов ва Нурмуҳаммад Муллабоевлар мамлакатимиздаспортнинг олимпия ва ноолимпия турларини ривожлантириш, ёшлар орасида кенг оммалаштириш борасида олиб борилаётган ислоҳотлар, айниқса сўнгги йилларда халқаро турнирларда спортчиларимиз томонидан қўлга киритилаётган натижалар салмоғи ортиб бораётгани борасида сўз юритишди.\nШундан сўнг 2017 йили катта ютуқларни қўлга киритганлар тақдирланишди. Дастлаб “Йилнинг энг яхши спортчиси” номинациясида ғолиб бўлганларга мукофотлар топширилди:\nҲакимова Алина – Триатлон бўйича бир неча бор Ўзбекистон чемпиони ҳамда мамлакат кубоги совриндори, шунингдек 2017 йилнинг 12-16 июль кунлари Индонезияда ўтказилган Осиё чемпионатида 9-ўринни, 2016 йилнинг 27 июнь – 4 июль кунлари Кокшетау шаҳри (Қозоғистон) мезбонлик қилган Осиё кубогида2-ўринни қўлга киритган.\nҲамроев Дониёрхўжа – Триатлон бўйича кўп карра Ўзбекистон чемпиони, 2017 йилнинг 12-16 июль кунлари Индонезияда ўтказилган Осиё чемпионатида 10-ўринни эгаллаган.\nХмелевская Марина – Биатлон бўйича кўп карра Ўзбекистон чемпиони, Ўзбекистон кубоги соҳибаси. 2015 йилнинг 27 июнь – 7 июль кунлари Чўпон-ота шаҳри (Қирғизистон)да ўтказилган ёзги биатлон бўйича Осиё Кубогида 1-ўринни эгаллаган.\nПетров Фёдор – Радиоспорт бўйича бир неча бор Ўзбекистон чемпиони, Ўзбекистон кубоги соҳиби. 2017 йилнинг 28-29 октябрь кунлари ўтказилган Жаҳон чемпионатида 2-ўрин, Осиё чемпионатида 1-ўрин.\nБазин Владислав – 2017 йили картинг бўйича Ўзбекистон чемпионатида 1-ўрин ва Ўзбекистон кубоги соҳиби.\nПардабаева Зайнаб – Ўқ отиш спорти бўйича бир неча бор Ўзбекистон чемпиони. 2017 йил Қозоғистонда ўтказилган халқаро турнирда 413 натижа билан 1-ўрин, Ўзбекистон чемпионатида 415,9 натижа билан 1-ўрин.\nИбрагимова Ольга – Ракетамодел спорти бўйича кўп карра Ўзбекистон чемпиони. 2017 йилнинг 16-22 сентябрь кунлари Байканур шаҳрида ўтказилган Жахон кубогида 1-ўрин.\nСазанов Андрей – 2017 йили мотокросс бўйича (125 см3) ва (500 см3) Ўзбекистон чемпионати 1-ўрин ва Ўзбекистон кубоги 1-ўрин.\nСеребряков Сергей – биатлон\nЗародов Виктор – триатлон\nРисқибев Собир – триатлон\nНабиев Шокир – ўқ отиш


Бугун, 17 май куни Ўзбекистон Республикаси Президенти Шавкат Мирзиёев Қозоғистон Республикаси Президенти Қосим-Жомарт Тўқаевни туғилган куни билан табриклади. Бу ҳақда Президент матбуот хизмати хабар берди.\nҚайд этилишича, Шавкат Мирзиёев Қозоғистон Президентини таваллуд куни билан самимий муборакбод этиб, унга мустаҳкам соғлик, бахт-саодат ва муваффақиятлар, биродар Қозоғистонга тинчлик-осойишталик ва равнақ тилаган.\nЎзбекистон-Қозоғистон дўстлик, яхши қўшничилик, стратегик шериклик ва иттифоқчилик муносабатлари жадал ривожланиб бораётгани катта мамнуният билан қайд этган.\n“Жорий йил бошидан ўзаро савдо кўрсаткичлари барқарор ошиб бормоқда. Яқинда мамлакатларимиз ўртасида темир йўлда йўловчи ташиш қайта тикланди. Куни кеча Ўзбекистон ва Қозоғистон ҳукумат делегациялари ўтказган музокараларнинг амалий натижалари юқори баҳоланди. Қўшма кооперация лойиҳаларини тайёрлаш ва амалга оширишни жадаллаштириш муҳим экани таъкидланди”, дейилади хабарда.\nШунингдек, икки мамлакат етакчилари халқаро кун тартиби ва минтақавий ҳамкорликни кенгайтиришнинг долзарб масалалари юзасидан ҳам фикр алмашган.\nМаълумот учун, Тўқаев бугун 69 ёшни қаршилади.\nКиритилди: 23:06 17.05.2022. Ўқилди: 1623 марта. Фикрлар сони: 0 та.


08:53 / 20.01.2018\nАссалому алайкум ҳурматли Kun.uz жамоаси.\nМен Камалова Дилнавоз. Навоий шаҳрида доимий рўйхатда тураман.\nҲозирда Тошкент давлат техника университети Таянч докторантураси 2-босқич докторантиман. Турмуш ўртоғим ҳам 2-босқич докторанти. Биз 1 йилдан бери Олмазор туманида вақтинчалик рўйхатдан ўтиб, ижарада 2 нафар фарзандимиз билан яшаб келмоқдамиз. Вазирлар Маҳкамасининг 2017 йил 16 январдаги 14-сон қарори 3-боб, 38-қисм «з» кичик бандига кўра таянч докторантуранинг 2-курсидан бошлаб олий таълимдан кейинги таълим институтида таҳсил олаётган докторантлар арзон уй-жойларни имтиёзли олиши мумкинлиги ёзилган. Ушбу қарор низоми ва иловаларида «прописка» ҳақида ҳеч нарса айтилмаган.\nСАВОЛ: Мен Тошкент шаҳридан янги қурилаётган арзон уй-жойлардан имтиёзли кредит асосида олишим мумкинми?\nЖАВОБ: Сиз юқорида таъкидлаган Вазирлар Маҳкамаси қарори нафақат Тошкент шаҳри, балки юртимиздаги бошқа шаҳарларда ҳам яшайдиган ёш оилалар, эскирган уй-жойларда яшаётганлар ва уй-жой шароитларини яхшилашга муҳтож бўлган фуқароларнинг бошқа тоифаларига арзон кўп квартирали уйларни қуриш, реконструкция қилиш ва сотишни белгилайди.\nЛекин Тошкент шаҳрида уй-жой сотиб олиш тартиби Вазирлар Маҳкамасининг бошқа бир қарорида, яъни 2012 йил 16 февралдаги 41-сон қарори билан тартибга солинади.\nҚарорга кўра, Тошкент шаҳрида уй-жой олди-сотди битимларини, алмаштириш, рента, умрбод таъминлаш шарти билан ўзгага бериш ва ҳадя қилишни, шунингдек, Тошкент шаҳридаги турар жой ёхуд турар жой бўлмаган бино шаклидаги кўчмас мулкни гаровга (ипотекага) қўйиш, кўчмас мулкдан (кўчмас мулкнинг бир қисмидан) воз кечиш ва кўчмас мулкни ўзгага беришнинг бошқа усулларини нотариал тасдиқлаш ва давлат рўйхатидан ўтказиш қуйидаги ҳолларда амалга оширилади.\nАгар сотиб олувчи томон:\n- Тошкент шаҳрида доимий пропискага эга бўлган;\n- Тошкент шаҳри ҳудудида камида уч йил доимий яшаб турган (лавозимда бўлган) рўйхатнинг 2, 5, 9 , 11-бандларига мувофиқ Тошкент шаҳрида доимий прописка қилинган жисмоний шахс ҳисобланса ва ички ишлар органининг доимий пропискаси борлиги тўғрисидаги маълумотномасини тақдим этса.\nҚисқа қилиб айтганда, Тошкент шаҳрида доимий пропискангиз бўлмаса, унда арзон уй-жойлардан сотиб олиш ҳуқуқига эга эмассиз. Докторантлар учун пропискаси бўлмаса ҳам уй сотиб олишга рухсат этилсин, деган имтиёз ҳозирча амалдаги қонунчиликда назарда тутилмаган.\nХушнуд Худайбердиев, ҳуқуқшунос.


ФАЛАКНИ ЁРГАН ФАРЁД » MUZAFFAR.UZ\nФАЛАКНИ ЁРГАН ФАРЁД\n— Худойимдан сўровим шу: сенинг ўликкинангни ит есин! Ўлигингни ит емаса мен Худодан норозиман!!!\nРежиссёр саҳнанинг қоқ ўртасида туриб бўм-бўш залга, мен томонга қараб ўшқиради:\n— Ўхшамаяпти! Бошқача қарғишлар тиқилиб ётибди-ку-а! — Сўнг аёл ролини ижро этаётган Шодияга юзланади. — Тўғрими?\n— Т-т-т-тўғри, — бир гапни қайтаравериб силласи қуриган актриса шивирлаб қўяди.\nМен ўрнимдан шаҳд тураман.\n—Йўқ! Баҳри опа шундай қарғовди. Ҳамон қулоғим остида жаранглаб турибди.\n... Олтинчида ўқирдим. Пахта терими авжи қатағон. Дала шийпонида бола-бақра биғиллаб йиғлаяпти. Супа четида тутлар орасида тортилган беланчаклар, бешик ва симкароватларда ётган гўдаклар бири қўйиб бири олади. Норасидаларга қараб турган аёл — Тўхта хола билан Қумри опанинг жони ҳалак. Улар бу ерда “болабоғча” бўлиб қолишган, йиғлоқиларнинг оналари эса далада. Ҳа, у пайтлар шундай эди, уйда тирик жон қолмасди — ҳаммани пахтага ҳайдашарди. Мен самоварни тол соясига ўрнатиб гуруллатиб олов ёқдим-да, “болабоғча”ларга кўмаклашдим. Ҳали у бешикни, ҳали бу беланчакни табратмаман, қани тинишса. Чинқироқ шаввозларнинг бари очиққан, зор қақшашаяпти. Самоварчи бўлиб шийпонда қолганимга минг пушаймон едим. Иложим ҳам йўқ эди-да, навбатим келувди.\nТушликка ҳали анча бор. Гўдаклари овозини эшитган аёллар даладан бирин-кетин чиқиб кела бошлашди. Шийпон вағур-вуғурга тўлди, оналар гўдакларига кўкрак тутишди. Мен тескари қараб, самоварга ўт қалайман. Бригадиримиз Ҳайдар тоға пайдо бўлди. Ранги-қути учган. Дирдирайди.\n— Булар нима қилаяпти-а? Шу бугун чидаб туришса ўлармикин! Нарги шийпондан катталар йўлга чиқишди. Бизга келишаяпти.\nҲайдар тоға супа гирдидаги тол соясида уюлиб ётган тугун-тақа — теримчилар уйларидан олиб келган емак идишларга ижирғаниб қаради. Қуруқ нон, пиёз, помидор-бодринг, сузмадан иборат бу тугунчалар шундоғам тушликда гумдон бўларди, лекин бригадир негадир уларга катталарнинг назари тушишини истамади. Нега шундай, мен англамадим, ҳайронман, бунинг нимаси ёмон. “Болабоғча” опалардан бири шоша-пиша уларни шийпон ичкарисига олиб кириб, кўздан пана қилди. Чаққонроқ аёллар гўдакларини тапур-тупур эмизиб ўзини далага уришди. Супада қўшнимиз Баҳри опа билан яна иккита ёш келинчак қолди.\n— Баҳри, сенлар нега тўрвадай бўп ўтирибсан, охири мени ўлдириб қутиласанлар! Тур, бола-поланг билан пахтанинг ичига кириб ўтир. Анавилар кеп кетсин, кейин чиқасанлар.\nБригадирнинг гапи оғзида қолди. Шийпон биқинига, супага рўпарама-рўпара иккита “Волга” келиб тўхтади. Шошиб қолган Ҳайдар тоға улар томон югиргилайман деб, ўқариқ четида оёғи тойиб, йиқилиб тушди, сапчиб ўрнидан туриб, кетининг чангини қоқди-да, катталарга қараб чопди. Катталар супа ёнига келиб бўлишганди. Баҳри опа ва икки жувон ҳам ўрнидан туришди. Киррати фартугини судраб пахтазорга юрғалашди.\nКатталар менинг кўзимга жудаям сирли салобатли туюлди. Улар тўрт киши эди. Айниқса, кўкимтир костюм-шим, оппоқ шляпа кийган, басавлат ўрис амакининг салобати босди, оёқ-қўлим бўшашиб, аъзойи-баданимни титроқ тутди. У ярим ўзбек, ярим ўрисчалаб ёнидагиларга овозини баландлатиб дакки берди. Айниқса, бригадиримиз Ҳайдар тоға дағ-дағ титрайди, бошқалар ерга қараб жим қотишди. Худди мактабимиз директори Соли муаллим бизни доскага чиқариб таъзиримизни берса, шундай мум тишлаб турардик. Демак, энг каттаси шу экан деб ўйладим.\nУ менга қараб нимадир деди.\n— Я Самовар. Самовар, — дедим тутилиб.\n— Тут ҳамманг чай пиёш, да, пактани ким теради?\nУ ёнидаги одамга ўдағайлади.\n— Видеш! Ҳеч ким пакта термайди. Ҳамма чай пиёт. Ты понял? Ты видел?\nГап эшитган, билмасвой, “иккичи” шлаяпали амаки ҳам бош эгиб ўрисчалаб нимадир деб минғирлади.\nСавлатдор каттакон келиб жаҳл билан самоварни тепиб юборди. Мен ўзимни зўрға четга олдим. Ағнаган идишдан қайнаб турган сув варқиллаб отилди. Шу тобда ёнгинамиздаги серсоя толнинг ерга тўшалган қуюқ новдалари орасидан қулоқни қоматга келтирадиган даражада даҳшатли чинқириқ отилди. Ҳамма тош қотди. Қайноқ сув сачраган ербўта тол новдалари ортида юзтубан ҳолда тўлғанаётган ярим-ялонғоч болакайга кўзим тушди. Шу лаҳза эгат бошидаги Баҳри опа уввос тортиб шамолдай учиб келди-да, ҳамон чинқираётган гўдакни бағрига олиб, турган жойда чириллаб айланаверди. Бола биғиллай бошлади, сўнг уни учди. Унинг кўксидаги ҳушсиз гўдакни “болабоғча” опа чопиб келиб қўлига олди. Баҳри опа худди ўлжасига ташланган калхат каби дод солиб ҳалиги ўрис каттага ҳамла қилди. Бригадир опанинг йўлини тўсиб қолди. Шунда Баҳри опа ув-ув йиғлаб қиблага қаради-да, фарёд чекди, қарғади:\nОпа шилқ этиб супага йиқилди. Ҳалиги салобатли катта шошиб гандираклаб “Волга” томон юрди. Машина бир зумда кўздан ғойиб бўлди. Баҳри опа ва гўдагини иккинчи “Волга”га ўтқазишиб шифохонага олиб кетишди.\n...Ўша воқеа хиёлимда қайта жонланади. Мен ноилож ўрнимдан тураман. Саҳна ёнига бориб асабий ҳолда истеҳзоли қараб турган режиссёрга парво қилмай, актрисага юзланаман:\n— Ахир у сизнинг жигари жонингиз. Атак-чечак гўдагингиз устига қайноқ сув қуйиворишди. Шу воқеани кўзингиз билан кўриб турибсиз. Нима қилардингиз? Айтинг, нима қилардингиз?..\n— Менга қара, донишманд, — дейди режиссёр энди тутақиб, — ахир у бу ҳолатга туша олди, фақат анави қарғишни эпақага келтир, тамом-вассалом!\n— Йўқ, Бунинг иложи йўқ!\n— Биласизми, ўша гўдак ҳозир ўттиз олти ёшда. Бир оёғи ишламайди, қуриб, чўлоқ бўлиб қолган. Худога шукр, Баҳри опа ҳам ҳаёт. Худо хоҳласа, спектакль қўйилса Баҳри опани ҳам, Ўлмасжонни ҳам, ўшандан кейин уни Ўлмасжон деб чақиришадиган бўлишди, Ўлмасжонни ҳам театрга таклиф қилмоқчиман.\nРежиссёр менга ажабсиниб қарайди. Бошқалар ҳам ҳайрон. Бу гапимнинг режиссёр қўйган талабга қандай даҳли бор? Булар боғдан, мен тоғдан келганимни ўзим ҳам сездим.\n— Бўпти. Сен ўйлагандай бўла қолсин!\n— Раҳмат Сизларга. Мен энди бошқа келмайман. Худо хоҳласа, премьерадан сўнг Шодия, мен сизга бир воқеани гапириб бераман.\nРежиссёр энди тутоқди:\n— Сени бу ерга топишмоқ айтгани чақирмагандим. Қайсарлигинг учун ташаккур.\nМени ўзига яқин олиб укасидай сенсирайдиган режиссёр Марат аканинг лов этиб ёниб яна ҳовуридан тушишини яхши билганим учун у кишининг аччиқ-тизйиқ гаплари сира оғир ботмасди.\nСпектакль намойиши яхши ўтди. Томошабин олқиши, гул, қарсак ва ҳоказо... илиқ гаплар... Янги асар шарафига актёрлар ва яқин дўстлар бир пиёла чой устида йиғилдик. У-бу нарса тортилиб, қадаҳлар айланди. Бироздан сўнг:\n— Қани, намойишдан кейин бир гап айтаман девдинг, эшитайлик энди, — Марат ака жиддий юзланди. Шодия, бошқа актёр ва актрисаларнинг ҳам кўзи менда. Давра жим.\n— Айни дам айтолмасканман. Банкетдан сўнг, эртага айтаман. Йўқ, яхшиси,— ён чўнтагимдан буклоғлик қоғоз чиқариб уларга кўрсатдим, — мана, асосий гапни шу ерга ёзиб қўйибман. Эртага Марат ака ва Шодия, сизга бераман.\nҚоғозни яна чўнтагимга урдим. Куй-қўшиқ янгради. Марат ака аҳён-аҳёнда менга ҳайратомуз қараб қўяди.\nМен ўз хаёлларим билан бандман. Оллоҳим насиб этса, театрга Баҳри опа ҳамда Ўлмасжонни таклиф этиш ва уларнинг биринчи қаторда ўтириб спектакль томоша қилишини тасаввур айлаб хурсанд бўламан, ҳаётимдаги энг муҳим ишни қойилмақом қилиб бажарган каби ич-ичимдан тўлиқаман. Ён чўнтагимда чап кўксимни куйдириб турган бир парча қоғозга битилган мактубни яна хаёлан такрорлай бошлайман:\n“Қадрдоним Марат ака, синглим, Шодия! Бу асарни ёзишга аянчли бир воқеа сабаб бўлди. Миллатимиз пешонасига тавқи-ланъат бўлиб урилган, ўша саксонинчи йилларда халқимизни қирган қатағон — “Ўзбек ва пахта иши” ҳақида ёзиш учун кўп ҳужжатлар тўпладим. Ушбу драма ҳам изланишларимнинг бир парчаси холос. Мен бошқа нарса ҳақида гапирмоқчиман, гўдаги ўлим талвасасида типирчилаб чинқирганда муштипар аёлнинг кўксида қалққан фарёд замбаракнинг ўқидай отилиб, осмонни қоқ ёриб юбориши мумкин экан. Онанинг қарғиши бутун миллатнинг қарғишига айланса-чи?\nМен ўша олтинчи синфда ўқиётганимда гувоҳ бўлган воқеани эсласам, ҳануз оёқ-қўлим бўшашиб кетади.\nКейинчалик, университетни тугатгач, ўша давр воқеалари “қаҳрамонлари”ни сўраб-суриштирдим. Оқ “Волга”да келган амакиларнинг бири Олтиндала туманимизнинг каттаси бўлган экан. Ўша пайтлар Райком секретари дейишарди. У киши ҳозир қўшни туманда яшайди. Қариб қолган. Бир неча бор гаплашганман. Яқинда эса ўша воқеани эслатганимда, анча мулзам тортди. Кекса одам, ўзини қўярга жой тополмади. “Замон шундай эди-да, болам, ярамга туз сепмагин”, — деди. Олтиндалага шу пайтлар вилоятнинг иккинчи каттакони Борис Борисович Бачкарёв вакил бўлиб тайинлангани, у аблаҳ пахтани қўшиб ёзишга бошқаларни жалб этиб, ўзи сувдан қуруқ чиққани, жуда кўплаб ўзбек раҳбарларини қаматиб юборганини бориб учрашганим “Райком бово” айтмаса ҳам олдиндан билардим. Ҳатто уни қилар ишни қилиб охирида ўз юрти В... га жўнаб кетганини ҳам аввал эшитгандим.\n— Райком бова, эсингиздами, ўшанда боласи куйиб қолган аёл зор-қақшаб қарғаганди. Мен бундай қарғишни ҳеч қачон эшитмагандим. Ҳанузгача ўша қарғиш қулоғим қаърида жаранглаб туради. Пахтазор олдидан ўтолмайман. Ўтсам, Баҳри опанинг “Худойимдан сўровим шу: сенинг ўликкинангни ит есин! Ўлигингни ит емаса мен Худодан норозиман!!!”, — деган қарғиши акс-садо беради.\n“Райком бово” бир силтанди. Менга бақрайиб қараб тураверди.\n— Ўша аёл шундай деб қарғанганмиди?, — иҳранди. Ранги докадай оқариб кетди.\n— Эсингизда йўқми?\nУ бош чайқади. Саксонга яқинлашиб қолган чолнинг рўйи аҳволини кўриб қўрқиб кетдим. Ҳансирайди. Пиёлада сув тутдим. Ютоқиб ичди. Лаблари пир-пир учади. Эсанкираб қолди.\n— Аёл шундай қарғаганмиди? — Анчагача бир нуқтага тикилиб қолди. — Борис Борисовичнинг ўлигини чиндан ҳам ўз уйидаги ити еб қўйган, — деди у қалтироқ оҳангда.\n— А-а-а? Нима деяпсиз?\nМен ўрнимдан сапчиб туриб кетдим. Аъзойи-таним жимирлаб, соч толаларим ўрнида бошимга сон-саноқсиз игна санчилгандай бўлди.\nХуллас, “Райком бова”дан бу даҳшатли воқеани эшитиб карахт бўлиб қолдим.\nФожиа тафсилоти шундай эди: “Пахта пиши” тўс-тўпалони авж олгач, сувдан қуруқ чиққан сувилон Борис Борисович ўз шаҳрига жуфтакни ростлайди. У ёқда йиллар ўтиб хотини қазо қилади. Ёлғиз ўғли билан яшайди. Аллақайси нуфузли идорада ишлайдиган ўғил хизмат сафарига йўл олади. Ота эса ўғлининг арзанда ити билан уйда қолади ва кунларнинг бирида эшик илгагига ҳам етиб боролмай уй ичида жон беради. Қулфи калит урилган хонадонда беэга қолган мурдани кунлар ўтиб очликка чидай олмаган ит ғажиб еб тугатади...\nМен бу воқеани театрга драма топширилгандан сўнг эшитдим. Олдин хабардор бўлганимда ҳам мудҳиш манзарани қўшолмасдим. Ё қўшармидим-а? Билмадим, билмадим. Энг муҳими, Баҳри опанинг қон-қақшаган ҳолатини очиб бериш учун унинг ботинидан гувиллаб, ўкириб чиққан ўша қарғиш ўрнини босоладиган бошқа гап топишга ожизлик қилаётганимни, бу нолаи-фиғон ўрнини ҳеч бир гап босолмаслигини ҳис қилган эдим... Буни сизлар ҳам англаганингиз учун ташаккур! Раҳмат. Марат ака, Шодия! Омон бўлинглар...\nҲурмат билан муаллиф...”.\n...Давра энди янада чароғон тортган, аҳли санъат юзида табассум учқуни чарсиллай бошлаган эди.\n— Бугун ҳеч нарсани ўйламанг, негадир фаромушсиз, — дейди ёнимдаги дўстим. — Қани олдик, премьера муборак бўлсин!\n— А-а? Хўп.\n— Нимани ўйлаяпсиз?\n— Инсонга зулм, айниқса, халққа ситам қилиш бежавоб қолмаскан-а?, — дейман.\n— Сиз чиндан ҳам бугун бошқачароқсиз, нималарни ўйлаяпсиз? — дейди дўстим.\nМен энди жилмаяман. Давра уммондаги қайиқ каби чайқалибгина турибди.\nЧоп этилган: 21-07-2020, 08:05\nҚўчқор Норқобил - ОСМОННИНГ ЭГАСИ БОР\nЧоп этилган: 8-05-2020, 08:23


ЙҲХБ: «70» ўрнатилган жойдан 170 тезликкача ўтган 65 нафар байкерга чора кўрилди - UzNews.uz\nЙҲХБ: «70» ўрнатилган жойдан 170 тезликкача ўтган 65 нафар байкерга чора кўрилди\nТошкент вилоятида 70 тезлик ўрнатилган жойдан 170 тезликкача ўтган 65 нафар байкерларга чора кўрилди.\nФото:Тошкент вилояти ИИББ\nТошкент вилояти ИИББ ЙҲХБ ходимлари томонидан «Мотоцикл» рейд тадбири ўтказилди.\nТадбир автомобиллар ва мотоциклларнинг тез ҳаракатланишини ҳисобга олиниб 4Р12 «Бектемир-Чорбоғ» автомобиль йўлида олиб борилди.\nТадбир давомида 20 дан ортиқ мотоцикллар тўхтатилган. 8 нафар ҳайдовчиларга маъмурий баённома расмийлаштирилган. Шундан, тегишли ҳужжатлари бўлмаган 5 та мотоцикл вақтинчалик жарима майдонига киритилган бўлса, 3 та ҳолатда мотоциклларнинг давлат рақам белгиларини ҳайдовчилар томонидан яшириб олганлиги аниқланган.\nЙПХ инспекторлари ҳар бир мотоциклни тўхтатиб, ҳайдовчиларнинг ҳужжатларини текшириш асносида улар билан «Йўл ҳаракати қоидалари» талаблари юзасидан суҳбатлар ўтказган.\nФоторадарларга жорий йилнинг ёз ойи бошидан буён 65 та мототцикллар томонидан тезликни меёридан ошириш ҳолати аниқланган. Ачинарлиси буларнинг ҳаммаси аҳоли яшаш жойида яъни 70 км/соат тезлик белгиланган жойда 110 км/соат тезликдан ортиқ, 140 дан 166км/соат тезликкача ҳаракатланган.\nМисол учун, жорий йилнинг 6 август куни Юқоричирчиқ туманидан ўтувчи «Бектемир-Чорбоғ» автомобиль йўлининг 16 километрида Honda русумли мототцикл 70 км/соат тезлик белгиланган жойда 166 км/соат тезлик билан ҳаракатланган бўлса, 10 июль куни ушбу автомобиль йўлининг 34 километрида Suzuki русумли мотоциклда 146 км/соат тезлик билан ҳаракатланган.\nУшбу мотоцикл ҳайдовчиларига нисбатан Ўзбекистон Республикаси Маъмурий жавобгарлик кодексининг 128-моддаси 3 қисмига биноан базавий ҳисоблаш миқдорининг 9 баробарида жарималар белгиланиб, жарима қарорлари яшаш манзилларига жўнатилган.


Тошкентда четдан келганлар ҳисобига COVID-19 беморлари кўпайгани қайд этилган\n20.05.20 10:04\tmsk\nТошкентда карантин . Sputniknews-uz.com сайти фотосурати\nЎзбекистонда 19 май куни коронавирусга чалинганларнинг сони 64 тага кўпайди ва жами 2855 одамни ташкил этди. Тошкентда 58 та одам, Самарқандда 6 киши инфекцияга чалингани аниқланди, деб хабар беради Соғлиқни сақлаш вазирлигининг Telegram-канали.\nОлтита ҳолат карантинда бўлган одамларда, 24 та ҳолат хориждан келиб, карантинга жойлаштирилган одамларда аниқланган. Улардан 19 киши 14 май куни Санкт-Петербургдан, бештаси Қозоғистондан келган.\nКоронавирус инфекциясидан 2338 нафар одам даволанган. Республиканинг тўққизта вилоятидаги шифохоналарда COVID-19 ташҳиси билан даъволанаётган 504 та фуқаро бор. 19 май кунги мажлисда президент Мирзиёев келтирган статистика бўйича инфекция аниқланган 2 802 та одам тузалиб кетган, жами вирусга чалинганларнинг 82 фоизи тузалган.\nЎзбекистон ҳукумати хориждан 39 минг фуқарони ватанга қайтарган, авваллари уларнинг орасида коронавирусга чалинганлар кўп аниқланаётгани айтилганди.\nИнфекцияга қарши курашаётган 23 мингта тиббиёт ходимига 78 млрд сўм ($7,6 млн) тўланган. Шавкат Мирзиёв ўтказган мажлис қисман пандемияга қарши курашга бағишланди.\nКейинги икки ой ичида пандемиянинг аҳоли турмуши ва иқтисодиёт соҳасига таъсирини юмшатишга бағишланган 12 та президент фармони ва қарори имзоланди. Натижада 50 мингдан ортиқ тадбиркор ва 8 миллион одам 30 трлн сўм ($3 млрд.га яқин) миқдорида имтиёз ва преференциялар олган, 110 мингга яқин тадбиркорлик субъектларига фаолиятини тиклашга рухсат берилган ва 600 мингдан ортиқ фуқаро ўз иш жойларига қайтган.\nҲозирги пайтда эпидемиологик вазиятга кўра, Ўзбекистон «яшил», «сариқ» ва «қизил» зоналарга бўлинган. Ҳудудларнинг мазкур зоналарга бўлинишига қараб меҳнат фаолияти турларининг жонланишига рухсат берилган.